Հավելված

ՀՀ քաղաքաշինության կոմիտեի նախագահի

2022 թվականի հունիսի 29-ի N 14-Ն հրամանով

**ՀՀՇՆ 31-03.03-2022** **«ՎԱՐՉԱԿԱՆ ԵՎ ԿԵՆՑԱՂԱՅԻՆ ՇԵՆՔԵՐ»**

**ՇԻՆԱՐԱՐԱԿԱՆ ՆՈՐՄԵՐ**

**1. ԿԻՐԱՌՄԱՆ ՈԼՈՐՏԸ**

1. «Վարչական և կենցաղային շենքեր» Հայաստանի Հանրապետության շինարարական նորմերը սահմանում են արտադրական օբյեկտների վարչական և կենցաղային շենքերի տեղադրմանը, շենքերի տակ գտնվող և սպասարկման համար անհրաժեշտ հողատարածքին, շենքային համալիրներին, դրանց երկրաշարժադիմացկունությանը (սեյսմակայունությանը), բարեկարգմանը, սենքերի կազմին և մակերեսներին, ծավալահատակագծային և կոնստրուկտիվ լուծումներին, շահագործման մատչելիությանը, էներգաարդյունավետությանը, ինժեներական կահավորանքին, ինչպես նաև շենքերի ներքին միջավայրի կազմակերպմանը ներկայացվող հիմնական պահանջները։

**2.** Սույն շինարարական նորմերը տարածվում են Հայաստանի Հանրապետությունում նոր կառուցվող, վերակառուցվող, արդիականացվող, վերազինվող, ընդլայնվող, վերականգնվող և հիմնանորոգվող արտադրական օբյեկտների վարչական և կենցաղային շենքերի նախագծման, նախագծերի փորձաքննության, շինարարության և շահագործման վերահսկողության վրա, անկախ դրանց սեփականության և կազմակերպաիրավական ձևից:

**3.** Վարչական նշանակության հասարակական շենքերի (կազմակերպությունների համար նախատեսված շենքերի և սենքերի), այդ թվում առավելապես մտավոր աշխատանքի համար նախատեսված, բնակելի շենքերում ներկառուցված, ներկառուցված-կցակառուցված սենքեր նախագծելիս պետք է ղեկավարվել ՀՀՇՆ 31-03-2020 և ՀՀՇՆ 31-01-2014 փաստաթղթերի պահանջներով:

**2. ՆՈՐՄԱՏԻՎ ՀՂՈՒՄՆԵՐ**

**4.** Սույն նորմերում օգտագործվել են հղումներ հետևյալ նորմատիվ փաստաթղթերին.

|  |  |  |
| --- | --- | --- |
| 1) | ՀՀՇՆ IV-11.07.01- 2006 | **ՀՀ քաղաքաշինության նախարարի 2006 թվականի նոյեմբերի 10-ի N 253-Ն հրամանով** հաստատված «Շենքերի և շինությունների մատչելիությունը բնակչության սակավաշարժուն խմբերի համար» շինարարական նորմեր |
| 2) | ՀՀԿՀ 23-101-2017 | **ՀՀ քաղաքաշինության պետական կոմիտեի նախագահի 2018 թվականի ապրիլի 5-ի N 43-Ա հրամանով** հավանություն ստացած «Բնակչության սակավաշարժ խմբերի և հաշմանդամություն ունեցող անձանց համար շենքերի և շինությունների մատչելիության ապահովման նախագծման կանոնների հավաքածու» |
| 3) | ՀՀՇՆ 22-03-2017 | **ՀՀ քաղաքաշինության պետական կոմիտեի նախագահի 2017 թվականի ապրիլի 13-ի N 56-Ն հրամանով** հաստատված «Արհեստական և բնական լուսավորում» շինարարական նորմեր |
| 4) | ՀՀՇՆ 21-01-2014 | **ՀՀ քաղաքաշինության նախարարի 2014 թվականի մարտի 17-ի N 78-Ն հրամանով** հաստատված «Շենքերի և շինությունների հրդեհային անվտանգություն» շինարարական նորմեր |
| 5) | ՀՀՇՆ 30-01-2014 | **ՀՀ քաղաքաշինության նախարարի 2014 թվականի հոկտեմբերի 14-ի N 263-Ն հրամանով** հաստատված «Քաղաքաշինություն. Քաղաքային և գյուղական բնակավայրերի հատակագծում և կառուցապատում» շինարարական նորմեր |
| 6) | ՀՀՇՆ 31-03-2020 | **ՀՀ քաղաքաշինության կոմիտեի նախագահի 2020 թվականի դեկտեմբերի 10-ի N 95-Ն հրամանով** հաստատված «Հասարակական շենքեր և շինություններ» շինարարական նորմեր  |
| 7) | ՀՀՇՆ 31-01-2014 | **ՀՀ քաղաքաշինության նախարարի 2014 թվականի մարտի 31-ի N 93-Ն հրամանով** հաստատված «Բնակելի շենքեր. Մաս 1. Բազմաբնակարան բնակելի շենքեր» շինարարական նորմեր |
| 8) | ՀՀՇՆ 40-01.01- 2014 |  **ՀՀ քաղաքաշինության նախարարի 2014 թվականի մարտի 17-ի N 80-Ն հրամանով** հաստատված «Շենքերի ներքին ջրամատակարարում և ջրահեռացում» շինարարական նորմեր  |
| 9) | ՀՀՇՆ IV-12.02.01-04 | **ՀՀ քաղաքաշինության նախարարի 2004 թվականի օգոստոսի 4-ի N 83-Ն հրամանով** հաստատված «Ջեռուցում, օդափոխում և օդի լավորակում» շինարարական նորմեր  |
| 10) | ՀՀՇՆ IV-12.03.01-04 | **ՀՀ քաղաքաշինության նախարարի 2004 թվականի մարտի 26-ի N 29-Ն հրամանով** հաստատված «Գազաբաշխիչ համակարգեր» շինարարական նորմեր |
| 11) | ՀՀՇՆ 24-01-2016  | **ՀՀ քաղաքաշինության նախարարի 2016 թվականի հունիսի 16-ի N 120-Ն հրամանով** հաստատված «Շենքերի ջերմային պաշտպանություն» շինարարական նորմեր |
| 12) | ՀՀՇՆ 22-04-2014 | **ՀՀ քաղաքաշինության նախարարի 2014 թվականի մարտի 17-ի N 79-Ն հրամանով** հաստատված «Պաշտպանություն աղմուկից» շինարարական նորմեր |
| 13) | ՀՀՇՆ 20.04-2020 | **ՀՀ քաղաքաշինության կոմիտեի նախագահի 2020 թվականի դեկտեմբերի 12-ի N102-Ն հրամանով հաստատված** «Երկրաշարժադիմացկուն շինարարություն.Նախագծման նորմեր» շինարարական նորմեր |
| 14) | ՀՀՇՆ I-3.01.01-2008 | ՀՀ քաղաքաշինության նախարարի 2008 թվականի հունվարի 14-ի N11-Ն հրամանով հաստատված «Շինարարական արտադրության կազմակերպման աշխատանքների կատարում» շինարարական նորմեր |
| 15) | ՀՀՇՆ 31-03.02-2022 | ՀՀ քաղաքաշինության կոմիտեի նախագահի 2022 թվականի ապրիլի 4-ի N06-Ն հրամանով հաստատված «Հայաստանի Հանրապետության քաղաքացիական պաշտպանության պաշտպանական կառույցներ» շինարարական նորմեր |
| 16) | ՀՀՇՆ 30-02-2022 | ՀՀ քաղաքաշինության կոմիտեի նախագահի 2022 թվականի ապրիլի 12-ի N08-Ն հրամանով հաստատված «Տարածքի բարեկարգում» |
| 17) | N2-III-4.2-01-2003 | ՀՀ առողջապահության նախարարի 2003 թվականի մայիսի 2-ի N302 հրամանով հաստատված «Հանրային սննդի կազմակերպություններին ներկայացվող հիգիենիկ պահանջներ» սանիտարական կանոններ և հիգիենիկ նորմեր  |
| 18) | N2.2.8-003-12 | **ՀՀ առողջապահության նախարարի 2012 թվականի սեպտեմբերի 19-ի N15-Ն հրամանով** հաստատված «Կազմակերպություններում աշխատողների սանիտարակենցաղային սենքերի» սանիտարական կանոններ և նորմեր |
| 19) | N 2.2-002-05 | ՀՀ առողջապահության նախարարի 2005 թվականի օգոստոսի 15-իN756-Ն հրամանով հաստատված «Աշխատանքի հիգիենիկ դասակարգումը ըստ արտադրական միջավայրի վնասակար և վտանգավոր գործոնների, աշխատանքային գործընթացի ծանրության և լարվածության ցուցանիշների» սանիտարական կանոններ և նորմեր  |
| 20) | N 2-III-Ա 2-1 | ՀՀ առողջապահության նախարարի 2002 թվականի դեկտեմբերի 25-ի N876 հրամանով հաստատված «Խմելու ջուր: Ջրամատակարարման կենտրոնացված համակարգերի ջրի որակին ներկայացվող հիգիենիկ պահանջներ: Որակի հսկողություն» սանիտարական նորմեր և կանոններ |
| 21) | ՀՀ կառավարության 2004 թվականի ապրիլի 29-ի N 1008-Ն որոշում | ՀՀ կառավարության 2004 թվականի ապրիլի 29-ի «Հայաստանի Հանրապետության կառավարությանն առընթեր ՀՀ ոստիկանության կողմից պետական պահպանության ենթակա պետական մարմինների և կազմակերպությունների շենքերի ու շինությունների, ինչպես նաև կարևորագույն նշանակության օբյեկտների ցանկերը հաստատելու մասին» N 1008-Ն որոշում |
| 22) | ՏԿ | **Հայաստանի Հանրապետության** կառավարության 2006 թվական նոյեմբերի 23-ի N1933-Ն որոշմամբ հաստատված «Էլեկտրակայանքների շահագործման անվտանգության կանոններ» տեխնիկական կանոնակարգ  |
| 23) | ՏԿ | **Հայաստանի Հանրապետության** կառավարության 2007 թվականի հուլիսի 12-ի N961-Ն որոշմամբ հաստատված Էլեկտրական էներգիայի հաղորդաբաշխման վերաբերյալ տեխնիկական կանոնակարգ |
| 24) | ՏԿ | **Հայաստանի Հանրապետության** կառավարության 2006 թվականի նոյեմբերի 23-ի N1939-Ն որոշմամբ հաստատված «Սպառողների էլեկտրա-տեղակայանքների տեխնիկական շահագործման կանոններ» տեխնիկական կանոնակարգ |
| 25) | ՏԿ | **Հայաստանի Հանրապետության** կառավարության 2018 թվականի ապրիլի 12-ի N 426-Ն որոշմամբ հաստատված «Նոր կառուցվող բնակելի բազմաբնակարան շենքերում, ինչպես նաև պետական միջոցների հաշվին կառուցվող (վերակառուցվող, նորոգվող) օբյեկտներում էներգախնայողության և էներգաարդյունավետության տեխնիկական կանոնակարգ» |
| 26) | ԵԱՏՄ ՏԿ 019/2011  | «Անհատական պաշտպանության միջոցների անվտանգության մասին» |

  **5.** Սույն շինարարական նորմերը պարտադիր են <Քաղաքաշինության մասին> օրենքով սահմանված քաղաքաշինական գործունեության սուբյեկտների համար:

**3. ՀԱՍԿԱՑՈՒԹՅՈՒՆՆԵՐ**

**6.** Սույն նորմերում կիրառվում են հետևյալ հասկացությունները.

1) **արտադրական օբյեկտ՝** արդյունաբերական ու գյուղատնտեսական արտադրությունների տեղակայման և դրանց մեջ տեխնոլոգիական սարքավորումների շահագործման համար անհրաժեշտ պայմաններ ապահովող շենքեր, շինություններ,

2) **ինհալատորիա՝** հատուկ սարքավորված շինություն, որը նախատեսված է ինհալացիոն թերապիայի համար,

3) **լվացքատուն՝** սենք, որտեղ մաքրելու նպատակով կատարվում է կեղտոտ սպիտակեղենի և հագուստի լվացում, մշակում և հարդարում,

4) **կիսացնցուղ՝** բարձր ջերմային ճառագայթման պայմաններում աշխատողների համար հովացման սարք, իրենից ներկայացնում է սառը ջրի միացմամբ լողախցիկ,

5) **կենցաղային շենքեր՝** կառույցներ, որոնք նախատեսված են աշխատողների սպասարկման համար՝ սանիտարահիգիենիկ, առողջապահական, սննդի, առևտրի ծառայությունների մատուցման նպատակով և այլն,

6) **հանդերձարան՝** սենք կամ դրա մի մասը, որն ամբողջությամբ նախատեսված է հագուստի, կոշիկի, աքսեսուարների պահպանման համար:

7) **մանսարդ՝** ձեղնահարկի տարածության մեջ տեղադրվող օգտագործելի հարկ, որը ձևավորվում է մանսարդային տանիքով տան վերջին հարկում,

8) **ներդիր, ներկառույց՝** շենքի մաս, որը նախատեսված է վարչական և կենցաղային շինությունների տեղակայման համար, գտնվում է արտադրական շենքի ամբողջ բարձրության և լայնության սահմաններում (ներդիր), դրա բարձրության կամ լայնության մի մասում (ներկառույց), առանձնացված է հակահրդեհային արգելքներով, ինժեներական սարքավորումների տեղադրման հնարավորությամբ (մասնակիորեն),

9) **սենք՝** պատող կոնստրուկցիաներով սահմանափակված շենքի ներքին տարածք, որը ծառայում է տարբեր գործառույթների,

10) **տոգորանյութ՝** որևէ իր կամ առարկա տոգորելու, հատուկ բաղադրությամբ նյութ՝ որոշակի ազդեցության նկատմամբ առարկայի կայունությունը բարձրացնելու նպատակով,

11) **վարչական շենքեր՝** կառույցներ, որոնք նախատեսված են տնտեսական կազմակերպությունների կառավարչական ապարատի աշխատանքային միջավայր ստեղծելու համար:

12) **հեռակապի կենտրոն (call center)՝** ձայնային կապուղիներով դիմումների մշակմամբ և տեղեկացմամբ զբաղվող մասնագիտացված կազմակերպություն կամ կազմակերպությունում առանձնացված ստորաբաժանում,

13) **ֆոտարիում**՝ բուժական և կանխարգելիչ նպատակներով ուլտրամանուշակագույն ճառագայթներով խմբակային ճառագայթում իրականացնելու համար լուսաբուժական կաբինետ:

**4. ԳՈՐԾԱՌԱԿԱՆ ՊԱՀԱՆՋՆԵՐԸ**

**7.** Շենքերի ծավալահատակագծային լուծումները պետք է հարմարեցված լինեն.

1) ղեկավար և վարչական անձնակազմի լիարժեք աշխատանքի համար,

2) անձնակազմի կենցաղային պահանջների բավարարման, աշխատանքային գործընթացի բացասական հետևանքների վերացման, վնասակար արտադրական գործընթացների ազդեցության հետևանքով առաջացած բացասական ազդեցությունների վերացման կանխարգելիչ միջոցառումների ապահովման համար,

3) բոլոր տեսակի կազմակերպությունների սանիտարահիգիենիկ, բժշկական սպասարկման, հանրային սննդի ծառայությունների համար:

**8.** Շենքերի ծավալահատակագծային և կոնստրուկտիվ լուծումները պետք է իրականացվեն ՀՀ կառավարության 2015 թվականի մարտի 19-ի N596-Ն որոշմամբ սահմանված կարգով մշակված նախագծային փաստաթղթերի պահանջներին համապատասխան:

**9.** Շենքերը պետք է նախագծվեն և կառուցվեն այնպես, որպեսզի ապահովվի հրդեհի առաջացման վտանգը կանխելու կամ նվազեցնելու հնարավորությունը դրա շահագործման ընթացքում, իսկ հրդեհի առաջացման դեպքում ապահովվի աշխատողների և շրջակա միջավայրի պաշտպանությունը հրդեհի վտանգավոր գործոնների ազդեցությունից և (կամ) այդ գործոնների ազդեցության սահմանափակումը:

**10.** Շենքերի ծավալահատակագծային և կոնստրուկտիվ լուծումները, տարհանման ուղիների մակերևույթների հարդարումը, ինչպես նաև ինժեներական ապահովման ներքին համակարգերի տարրերը պետք է սահմանափակեն հրդեհի և դրա վտանգավոր գործոնների տարածման հնարավորությունը հրդեհի օջախի սահմաններից դուրս:

**11.** Շենքերն ու դրանց կոնստրուկտիվ տարրերը պետք է պահպանեն կառուցվածքների հրակայունությունը այնտեղ գտնվող մարդկանց (այդ թվում տեղաշարժման սահմանափակ ֆիզիկական հնարավորություններով) անվտանգ գոտի տարհանելու ժամանակ, ինչպես նաև ապահովեն փրկարարների և այցելուների տարհանումն, ովքեր ժամանակին չեն հասցրել հեռանալ անվտանգ գոտի:

**12.** Շենքերն ու դրանց ներքին միջավայրը ձևավորող սարքերն ու սարքավորանքը, համապատասխան շինարարական նյութերով հարդարումը, ծավալահատակագծային լուծումները, կոնստրուկտիվ համակարգը պետք է բացառեն ֆիզիկական, քիմիական, կենսաբանական և այլ վնասակար գործոնների անթույլատրելի ազդեցությունն աշխատակիցների և այցելուների վրա:

**13.** Շենքերը և դրանց կոնստրուկտիվ տարրերը, ինժեներական ապահովման համակարգերը պետք է սենյակներում ապահովեն բարենպաստ միկրոկլիմա, ներառյալ օդի ջերմաստիճանը, խոնավությունը և շարժման արագությունը, ինչպես նաև պատերի ներքին մակերևույթների ջերմաստիճանի, պատնեշող կոնստրուկցիաների ջերմակայունությունը և հատակների մակերևույթի ջերմայուրացման պահանջները:

**14.** Շենքի կոնստրուկտիվ տարրերը և շենքում առկա պայմանները չպետք է թույլ տան մթնոլորտային խոնավության արտահոսք շինությունների մեջ, խոնավության գոյացում, իսկ ջրամատակարարման համակարգերը և ջրագծի ներքին համակարգերը՝ արտահոսքեր և աղտոտումներ: Կոյուղու համակարգերն ու ցանցերը պետք է ապահովեն հեղուկ արտահոսքերի հեռացումը՝ առանց դրանց ջրամատակարարման համակարգերի մեջ ընկնելու, առանց հողի և շրջակա միջավայրի աղտոտման։

**15.** Շենքերի և շինությունների ձայնամեկուսացումը, արհեստական լուսավորությունը և բնական ինսոլյացիան պետք է այնտեղ գտնվող մարդկանց առողջության համար ապահովեն անվտանգ պայմաններ։

**16.** Շենքերն իրենց կենսական ցիկլի ընթացքում չպետք է շրջակա միջավայրի վրա ունենան բացասական ազդեցություն:

**17.** Շենքերում, ինչպես նաև դրանց տեղակայման տարածքում մարդկանց (այդ թվում տեղաշարժման սահմանափակ հնարավորություններով) տեղաշարժման ուղիները պետք է լինեն հարմար և անվտանգ՝ հաշվի առնելով սանդուղքների, բացվածքների, թեք և ողորկ մակերևույթների առկայությունը և մակարդակների նիշերի տարբերությունը:

**18.** Շենքերն ու դրանց պատնեշող շինարարական կառուցվածքները (շինությունները), ջեռուցման և հովացման, օդափոխության և օդորակման, ինչպես նաև լուսավորության համակարգերը պետք է գործեն էներգախնայողության և ջերմության պահպանման ռեժիմով։

**19.** Շենքերում պետք է ապահովել բնական ռեսուրսների արդյունավետ օգտագործումը շինարարական կոնստրուկցիաների, նյութերի և պատրաստվածքների աշխատունակության պահպանմամբ՝ շենքի շահագործման հաշվարկային ժամկետին համապատասխան, արտադրության թափոնների և շինարարական նյութերի ու կոնստրուկցիաների պատրաստման համար երկրորդական նյութերի հնարավոր օգտագործմամբ՝ նախագծային և տեխնոլոգիական լուծումներին համապատասխան:

**20.** Շենքերի նախագծման փուլում անհրաժեշտ է հստակեցնել օբյեկտի պատկանելությունը Հայաստանի Հանրապետության կառավարության 2004 թվականի ապրիլի 29-ի N 1008-Ն որոշման N 2 հավելվածով սահմանված օբյեկտների ցանկին և անհրաժեշտության դեպքում միջոցներ ձեռնարկել օբյեկտի հակաահաբեկչական պաշտպանության համապատասխան համակարգի կառուցման համար:

**5. ԱՇԽԱՏԱՆՔԱՅԻՆ ԲՆՈՒԹԱԳՐԵՐԻՆ ՆԵՐԿԱՅԱՑՎՈՂ ՊԱՀԱՆՋՆԵՐԸ**

**5.1. ԸՆԴՀԱՆՈՒՐ ԴՐՈՒՅԹՆԵՐ**

**21.** Շենքերի ճարտարապետական լուծումները պետք է մշակել հաշվի առնելով քաղաքաշինական, սանիտարահիգիենիկ և բնակլիմայական պայմանները:

**22.** Շենքերը պետք է կառուցել **ՀՀ քաղաքաշինության կոմիտեի նախագահի 2020 թվականի դեկտեմբերի 10-ի N 95-Ն և ՀՀ առողջապահության նախարարի 2012 թվականի սեպտեմբերի 19-ի N15-Ն հրամաններով** հաստատված շինարարական նորմերի պահանջներին համապատասխան:

**23.** Շենքերի նախագծային լուծումները պետք է համապատասխանեն ՀՀ քաղաքաշինության կոմիտեի նախագահի 2020 թվականի դեկտեմբերի 28-ի N102-Ն հրամանով հաստատված ՀՀՇՆ 20.04-2020 պահանջներին և պարունակեն հատուկ միջոցառումներ հաշմանդամություն ունեցող անձանց համար դրանց շահագործումը մատչելի դարձնելու նպատակով՝ համաձայն ՀՀՇՆ IV-11.07.01-2006 և ՀՀԿՀ 23-101**-**2017 շինարարական նորմերի և կանոնների:

**24.** Շինությունների հիմնական խմբերը (այցելուների համար, վարչական, պահեստային, ծառայողական-կենցաղային) պետք է տեղավորել իրենց գործառական նշանակությանը և միմյանց միջև տեխնոլոգիական կապերին համապատասխան:

**25.** Շինարարական կազմակերպությունների վարչական և կենցաղային շինությունները թույլատրվում է տեղադրել շարժական շենքերում: Թույլատրվում է այդ նպատակների համար օգտագործել կառուցվող օբյեկտների քանդման ենթակա շենքերը, այդ թվում բնակելի։ Շինարարական արտադրության կազմակերպումը պետք է իրականացնել ՀՀՇՆ I-3.01.01-2008 պահանջներին համապատասխան:

**26.** Շենքի ընդհանուր մակերեսը պետք է սահմանել որպես իր բոլոր հարկերի (վերգետնյա, նկուղային, տեխնիկական, որմնախարսխային և մանսարդային) մակերեսների հանրագումար` իսկ վերգետնյա, նկուղային, տեխնիկական և որմնախարսխային հարկերի մակերեսը պետք է չափել արտաքին պատերի ներքին մակերևույթների սահմաններում հատակի մակարդակով՝ համաձայն ՀՀՇՆ 31-03-2020։

**27.** Մանսարդային հարկի մակերեսը պետք է սահմանել որպես արտաքին պատերի ներքին մակերևույթների սահմաններում հատակի մակարդակով չափվող մանսարդային շինության օգտագործվող և չօգտագործված մակերեսների հանրագումար:

**28.** Մարդկային հոսքերի կարգավորումը պետք է ապահովի մարդկանց զանգվածային տեղաշարժը աշխատանքային հերթափոխի մեկնարկից առաջ և ավարտից հետո, ինչպես նաև ընդմիջման ժամանակ՝ տարբեր սենքերի միջև հարմար հաղորդակցություն ապահովելու համար:

**29.** Վերելակները պետք է ապահովեն մարդկանց և բեռների անվտանգ և հարմարավետ տեղաշարժը շենքերում։

**30.** Շենքերի հարկայնությունը սահմանվում է քաղաքաշինական, տեխնոլոգիական և հակահրդեհային պահանջներով՝ համաձայն հաստատված նախագծային փաստաթղթերի:

**31.** Շենքերում բնական լուսավորությունը պետք է նախատեսել ՀՀՇՆ 22-03-2017 պահանջներին համապատասխան:

**32.** Շենքերի նախագծման, շինարարության և շահագործման ընթացքում աղմուկից պաշտպանության  պարտադիր պահանջները, ինչպես նաև նշված շենքերում ձայնագիտական (ակուստիկ) միջավայրի նորմատիվ պարամետրերը սահմանվում են ՀՀՇՆ 22-04-2014 շինարարական նորմերով:

**5.2. ՇԵՆՔԵՐԻ ՀՈՒՍԱԼԻՈՒԹՅԱՆ ԵՎ ԿԱՅՈՒՆՈՒԹՅԱՆ ԱՊԱՀՈՎՄԱՆ ՊԱՀԱՆՋՆԵՐԸ**

**33.** Շենքի կրող կառուցվածքները պետք է պահպանեն իրենց հատկությունները շահագործման ենթադրվող ժամկետի ընթացքում:

**34.** Հավաքովի տարրերի կցովի միացումները և շերտավոր կառուցվածքները պետք է հաշվարկվեն հաշվի առնելով ջերմաստիճանախոնավային ձևախախտումներից, հիմքերի անհավասար նստվածքից և շահագործման այլ ազդեցություններից առաջացող ուժերի դիմակայումը: Կցատեղի մեջ օգտագործվող խտացնող և հերմետիկացնող նյութերը պետք է պահպանեն առաձգական և կպչուն հատկությունները բացասական ջերմաստիճանի և խոնավության ազդեցությունների ինչպես նաև դիմակայեն ուլտրամանուշակագույն ճառագայթների ազդեցությունը: Հերմետիկացնող նյութերը իրենց համակցման տեղերում պետք է համատեղելի լինեն կառուցվածքների պաշտպանիչ և պաշտպանիչ-դեկորատիվ ծածկույթի նյութերի հետ։

**35.** Շենքերի անհրաժեշտ երկարակեցությունն ապահովելու համար դրանց նախագծման ժամանակ պետք է հաշվի առնել.

1) շահագործման պայմաններն ըստ նշանակության,

2) շրջակա միջավայրի հաշվարկային ազդեցությունը,

3) կիրառվող նյութերի հատկությունները, միջավայրի բացասական ազդեցությունից դրանց պաշտպանելու հնարավոր միջոցները, ինչպես նաև դրանց հատկությունների դեգրադացիայի հնարավորությունը:

**36.** Շենքի հիմքերը և կրող կոնստրուկցիաները պետք է նախագծվեն և կառուցվեն այնպես, որ դրանց կառուցման ընթացքում և շահագործման հաշվարկային պայմաններում բացառվեն շենքի շահագործումը դադարեցնելու անհրաժեշտությանը հանգեցնող կառուցվածքների ավերման կամ վնասման, ինչպես նաև ձևափոխությունների կամ ճաքերի առաջացման հետևանքով կառուցվածքների կամ ամբողջ շենքի շահագործման հատկությունների անթույլատրելի վատթարացման հնարավորությունը։

**37.** Սեյսմիկ ազդեցությունների, գրունտի, նստվածքների, տեղաշարժերի, ներառյալ սառնամանիքի ազդեցության հետևանքով փքված, բարդ երկրաբանական պայմաններ ունեցող տարածքներում շենքերի շինարարության դեպքում ինժեներական հաղորդակցուղիների ներանցումները պետք է կատարվեն հաշվի առնելով հիմնատակի հնարավոր դեֆորմացիաների դիմագրավման փոխհատուցման անհրաժեշտությունը՝ համաձայն ՀՀՇՆ 20.04-2020:

**5.3. ՇԵՆՔԵՐԻ ՀՐԴԵՀԱՅԻՆ ԱՆՎՏԱՆԳՈՒԹՅԱՆ ՊԱՀԱՆՋՆԵՐ**

**38.** Շենքերի դասակարգումն ըստ գործառական հրդեհային վտանգի դասերի, շինությունների կատեգորիաները որոշվում են ՀՀՇՆ 21-01-2014 պահանջներին համապատասխան:

**39.** Շենքերի միջև նվազագույն հեռավորությունը պետք է ընդունել ՀՀՇՆ 30-01- 2014 պահանջներին համապատասխան:

**40.** Հրշեջ ավտոմեքենաների մուտքերը պետք է նախատեսել շենքերից ելքերի, հրշեջ ստորաբաժանումների համար վերելակներ տանող մուտքերի մոտ՝ համապատասխան ՀՀՇՆ 21-01-2014 պահանջներին:

**41.** Մարդկանց մեծ կուտակման վայրերում կիրառվող բոլոր շինարարական նյութերը և կոնստրուկցիաները պետք է լինեն հրակայուն կամ հատուկ մշակված։ Նյութերը պետք է բավարարեն ՀՀՇՆ 21-01-2014 պահանջներին:

**42.** Հրդեհային անվտանգության ապահովման նպատակով շենքի յուրաքանչյուր հարկից, այդ թվում նկուղից, պետք է նախատեսել տարհանման ելքեր, որոնց քանակը պետք է որոշվի տարհանման հաշվարկային ժամանակով ՝ հաշվի առնելով ելքի արգելափակման հավանականությունը՝ ըստ նախագծային լուծումների:

**43.** Մարդկանց տարհանման հիմնական ուղիների համար պետք է օգտագործել ամենօրյա շահագործվող անցուղիները, միջանցքները և նախասրահները։ Տարհանման լրացուցիչ (հատուկ) ուղիներ թույլատրվում է նախատեսել դրանց անհրաժեշտության հիմնավորման դեպքում։

 **44.** Տարհանման ուղիների անցուղիների, միջանցքների և այլ հորիզոնական տեղամասերի լայնությունը պետք է սահմանվի ըստ տարհանվողների թվի՝ ապահովելով առավելագույն թողունակություն ամենամեծաքանակ հերթափոխում, այդ թվում հաշմանդամություն ունեցող անձանց համար: Շենքի ծավալահատակագծային և կոնստրուկտիվ լուծումներն ու դրանում նախատեսվող տարհանման ուղիները պետք է համապատասխանեցվեն քաղաքացիական պաշտպանության ոլորտի օրենսդրության պահանջներին՝ «Արտակարգ իրավիճակներում բնակչության պաշտպանության մասին» օրենքի և ՀՀՇՆ 31-03.02-2022 պահանջներին համապատասխան:

**45.** Աստիճանավանդակների, արտաքին ելքերի (բացի սանհանգույցները, ցնցուղարանները, ծխարանները) միջև գտնվող միջանցքի երկայնքով առավել հեռավոր սենքի դռնից մինչև մոտակա ելքը դեպի աստիճանավանդակ կամ դեպի դուրս պետք է համապատասխանի ՀՀՇՆ 21-01-2014 պահանջներին:

**46.** Տարհանման աստիճանավանդակների միջև թույլատրելի հեռավորությունը գերազանցելու դեպքում ներդիրներում և ներկառուցվածքներում անհրաժեշտ է նախատեսել չծխացող աստիճանավանդակներ։

**47.** Արտադրական շենքերում տեղակայված անտրեսոլներում և հարթակներում ներկառուցված շինություններից դեպի արտադրական շինություններ (տեղամասեր) ելքերը թույլատրվում է նախատեսել բաց սանդուղքներով:

**48.** Հրդեհակայունության աստիճանը, շենքերի թույլատրելի բարձրությունը և հրշեջ բաժանմունքի սահմաններում հարկի մակերեսը, շենքի կրող կառուցվածքների հրակայունության սահմանների նկատմամբ լրացուցիչ պահանջները պետք է ընդունել ՀՀՇՆ 21-01-2014 պահանջներին համապատասխան:

**49.** Ավտոմատ հրդեհաշիջում և հրշեջ ազդարարում (ներառյալ հրդեհի ժամանակ ազդարարման համակարգերը) պետք է նախատեսել շենքերի, շինությունների և կառույցների ավտոմատ հրդեհաշիջման և ավտոմատ հրդեհային ահազանգման համակարգերի սարքավորման, հրդեհի ժամանակ մարդկանց տարհանման ազդարարման և կառավարման վերաբերյալ ՀՀՇՆ 21-01-2014 պահանջներին:

**50.** Հրշեջ վերելակների սարքավորմանը, ինչպես նաև դրանց հրդեհային անվտանգությանը ներկայացվող պահանջները սահմանվում են ՀՀՇՆ 21-01-2014 շինարարական նորմերով:

**51.** Բազմահարկ շենքերի հրշեջ բաժանմունքներում պետք է լինեն հրշեջ վերելակներ։

**52.** Միջանցքների և տարբեր անցումների լայնությունը տարհանման ուղիներում չպետք է նեղանա։

**53.** Արտակարգ իրավիճակների ժամանակ շենքում գտնվող մարդկանց տարհանման համար պետք է հասանելի լինեն աշխատավայրից մի քանի ելքեր, որոնք պետք է լինեն միմյանցից այնպիսի հեռավորության վրա, որպեսզի ելքի կրակով կամ ծխով արգելափակման դեպքում աշխատակիցները կարողանան տարհանվել պահեստայինի օգնությամբ:

**54.** Բոլոր պահեստային ելքերն ու երթուղիները պետք է ունենան համապատասխան արհեստական լուսավորություն:

**55.** Մեխանիկական օդափոխության ցանկացած համակարգ պետք է մշակվի այնպես, որ հրդեհի դեպքում երաշխավորի խողովակների համակարգի միջոցով հրդեհի և ծխի անանցանելիությունը մնացած տարածքներ։ Յուրաքանչյուր տարհանման սանդուղք պետք է ունենա առանձին օդափոխության համակարգ:

**56.** Ըստ շենքերի դասակարգման (հրդեհային վտանգավորության դասից), դրանց կատեգորիաների (պայթյունավտանգություն, հրդեհավտանգություն), ինչպես նաև շինարարական կոնստրուկցիաների հրակայունության՝ անհրաժեշտ է շենքի տեղակայման տարածքում նախատեսել հրշեջ հիդրանտ:

**5.4. ՎԱՐՉԱԿԱՆ ՇԵՆՔԵՐ ԵՎ ՍԵՆՔԵՐ**

**57.** Վարչական շենքերում պետք է ստեղծվեն այնտեղ աշխատելու և գտնվելու համար հարմարավետ և անվտանգ պայմաններ։

**58.** Վարչական շենքերում նախատեսվում են տեղակայել կառավարման և ծառայությունների մատուցման, նախագծային գրասենյակների սենքեր, տեղեկատվական-տեխնիկական նշանակության սենքեր, աշխատանքի պաշտպանության և հրդեհային անվտանգության աշխատասենյակներ, ինչպես նաև ուսումնական պարապմունքների համար նախատեսված սենքեր:

 **59.** Վարչական շենքերում սենքերի հիմնական գործառական խմբերի՝ վարչական անձնակազմի և ստորաբաժանումների աշխատասենյակների մակերեսները պետք է նախատեսել համաձայն ՀՀՇՆ 31-03-2020 շինարարական նորմերի:

 **60.** Վարչական շենքերի ընդհանուր, օգտակար և հաշվարկային մակերեսների, շինարարական ծավալի, կառուցապատման մակերեսի և հարկայնության հաշվարկի կանոնները պետք է ընդունել համաձայն ՀՀՇՆ 31-03-2020 շինարարական նորմերի:

 **61.** Վարչական անձնակազմի և տարբեր գործառնական նշանակություններով մասնագիտական անձնակազմի կողմից օգտագործվող սենքերի մակերեսը պետք է ընդունել հետևյալ հաշվարկով՝ 4մ2 վարչական մեկ աշխատողի, 6մ2՝ մասնագետ-աշխատակցի համար, հաշմանդամություն ունեցող աշխատակիցների համար` 5.65- 7.65մ2:

 **62.** Վարչական անձնակազմի աշխատասենյակների (այդ թվում <հանգստի գոտու>) մակերեսը պետք է լինի աշխատանքային տարածքների ընդհանուր մակերեսի 15%-ից ոչ ավելի:

 **63.** Վարչական անձնակազմի և նրանց տեղակալների աշխատասենյակներին կից պետք է նախատեսվեն ընդունարաններ և խորհրդակցությունների սենյակներ: Թույլատրվում է կազմակերպել մեկ ընդունարան վարչական անձնակազմի երկու աշխատասենյակի համար: Ընդունարանի տարածքը պետք է լինի 9 մ2-ից ոչ պակաս:

**64.** Արտադրական և այլ կազմակերպությունների հետ նույն տարածքում վարչական շենքեր նախագծելիս անհրաժեշտ է անցումներից բացի ապահովել շենքերի հետիոտնային հասանելիությունը:

 **65.** 250 մարդ և ավել թվաքանակով անձնակազմի դեպքում շենքերում պետք է նախատեսել խորհրդակցությունների դահլիճներ՝ հաշվարկված աշխատակիցների 30 տոկոսի համար` յուրաքանչյուրի համար 0.9մ2 - 4.5 մ2 հաշվարկով՝ ելնելով կազմակերպության գործառույթների բնույթից:

 **66.** Խորհրդակցությունների դահլիճներին կից թույլատրվում է նախատեսել հետնասրահ՝ դահլիճի նախագծային հզորության մինչև 10-15%-ի չափով (մակերեսով)՝ որպես <հանգստի գոտի>: Հաշմանդամություն ունեցող անձանց համար խորհրդակցությունների դահլիճում պետք է նախատեսվեն տեղեր՝ 1.65մ2 հաշվարկով մեկ անձի համար՝ խորհրդակցությունների դահլիճի 5-7% մակերեսում:

**67.** Խորհրդակցությունների դահլիճի մուտքից՝ 30մ հեռավորությամբ անհրաժեշտ է նախատեսել սանհանգույցներ՝ այդ թվում հաշմանդամություն ունեցող անձանց համար:

**68.** Շենքում մասնագիտական գրադարանի սենքերի կազմը և մակերեսը պետք է ընդունել ըստ աղյուսակ 1 -ի:

**Աղյուսակ 1**

|  |  |  |
| --- | --- | --- |
| **Սենքը** | **Չափման միավոր** | **Մակերեսը մեկ միավորի համար, մ2** |
| 1. Ընթերցասրահ | 1 տեղ | 2.7 |
| 2. Գրքերի, աուդիո, վիդեո (էլեկտրոնային, թվային) տեղեկատվության պահուստարան  | 1000 պահպանական միավոր | 2.5 |
| 3. Ծառայողական սենք | 1 աշխատանքային տեղ | 4 |
| 4. Գրքերի, աուդիո, վիդեո (էլեկտրոնային, թվային) տեղեկատվության ընդունման և բաշխման կետ  | 1 աշխատանքային տեղ | 5 |
| 5. Կատալոգի և նոր մուտքերի ցուցահանդեսի տեղ  | 1000 պահպանական միավոր | 0.6 |

 **69.** 90 մ2 -ից ոչ ավելի մակերես ունեցող մասնագիտական գրադարանները պետք է տեղակայել մեկ սենքում:

 **70.** Արխիվի սենքերի կազմը և մակերեսը պետք է ընդունել ըստ աղյուսակ 2-ի:

**Աղյուսակ 2**

|  |  |
| --- | --- |
| **Սենքը** | **Մակերեսը մեկ տեղի համար, մ2** |
| 1. Ընթերցասրահ | 2.7 |
| 2. Աշխատանքային սենք | 4 |
| 3.Պահուստարանի սենք  | որոշվում է ըստ նախագծային առաջադրանքի  |

**71.** 54 մ2-իցոչ ավելի մակերեսովարխիվները պետք է տեղաբաշխել մեկ սենքում:

**72.** Արտադրական- գործակարգավարական աշխատանքների սենքի մակերեսը պետք է ընդունել մեկ աշխատատեղի համար` 4.5 մ2 հաշվարկով։

**73.** Աշխատանքի անվտանգության աշխատասենյակների մակերեսը (մ2), որոշվում է ըստ կազմակերպության աշխատակիցների թվաքանակի (մարդ).

**Աղյուսակ 3**

|  |  |
| --- | --- |
| **Կազմակերպության աշխատակիցների թիվը (մարդ)** | **Աշխատասենյակի մակերեսը (մ2)** |
| 1. Մինչև 500 (ներառյալ)
 | 20 |
| 1. 501- 1500 (ներառյալ)
 | 40 |
| 1. 1501- 3000 (ներառյալ)
 | 60 |
| 1. 3001- 5000 (ներառյալ)
 | 80 |
| 1. 5001-ից ավել
 | 100 |
| 1. Աշխատանքի անվտանգության աշխատասենյակներ շարժական շինությունների համար
 | սահմանվում է 0.5 գործակցով |

**74.** Ուսումնական պարապմունքների համար նախատեսված սենքերի կազմը և մակերեսը սահմանվում են ըստ նախագծային առաջադրանքի:

**75.** Վարչական սենքեր նախագծելիս պետք է նախատեսել սենքերի հատակագծային լուծումների փոփոխման հնարավորություն, միաժամանակ հաշվի առնելով տվյալ մակերեսի տարածքին անհրաժեշտ ինժեներական հաղորդակցուղիների (ջրամատակարարում, էլեկտրամատակարարում, գազամատակարարում, կապի համակարգեր) համակարգերի կառուցման կամ վերակառուցման անհրաժեշտությունը:

**76.** Այն սենքերը, որտեղ նախատեսվում է մեծ ծավալով (10 և ավելի) համակարգչային տեխնիկական սարքավորումների տեղադրում, ներկառուցում՝ տվյալ սենքերի ծավալահատակագծային լուծումները մեկ հարկաբաժնում կարող են համադրվել մի քանի աշխատասենյակների համակցման սկզբունքով՝ ապակեպատ միջնորմերի կառուցման, ընդհանուր աշխատանքային տեսադաշտի ապահովման պայմանով:

**77.** Վարչական անձնակազմի, ինչպես նաև գաղտնի տեղեկատվության հետ առնչվող աշխատակիցների աշխատատեղերն անհրաժեշտ է նախատեսել առանձին սենքերում:

**78.** Կոնֆերանս (խորհրդակցությունների) դահլիճը պետք է գործի որպես աշխատանքային հանդիպումների, խորհրդակցությունների, գործարար հանդիպումների, մամուլի ասուլիսների և շնորհանդեսների անցկացման վայր: Կոնֆերանս դահլիճը պետք է ունենա փակ ռեժիմով և ընդլայնված կազմով միջոցառումներ անցկացնելու հնարավորություն (տնօրենների խորհուրդ, բաժնետերերի ժողով, ղեկավարների և թոփ-մենեջերների ժողով, մամուլի հետ շփում):

**79.** Հեռակապի կենտրոնները պետք է օժտված լինեն տեղեկատվության մշակման և բաշխման հետ կապված մեծ թվով գործառույթների կատարման հնարավորությամբ։

**80.** Վարչական շենքերի տեղակայումը չպետք է խոչընդոտի յուրաքանչյուր արտադրական օբյեկտի և կազմակերպության ընդլայնմանը:

**81.** Արտադրական օբյեկտների վարչական սենքերը և դրանց համալիրները կարող են լինել արտադրական մասնաշենքերին ներկառուցված, կից կամ առանձին կառուցված։

**82.** Առանձին կառուցված վարչական այն շենքերը, որտեղ տեղակայված են ամենօրյա սպասարկման տարածքներ, պետք է ջեռուցվող անցումային սրահներով կապված լինեն արտադրական շենքերի հետ: Թույլատրվում է չջեռուցվող անցումային սրահներ նախատեսել տաք (մեղմ) կլիմայական պայմաններով համայնքներում: Միաժամանակ պարտադիր պայման է շենքում տաք հագուստի պահման կետի առկայությունը:

**5.5. ԿԵՆՑԱՂԱՅԻՆ ՇԵՆՔԵՐ ԵՎ ՍԵՆՔԵՐ**

**83.** Կազմակերպությունների կենցաղային (տնտեսական, օժանդակ) շենքերում պետք է նախատեսել սենքեր աշխատակիցների սպասարկման համար, մասնավորապես.

1) սանիտարակենցաղային,

2) առողջապահական,

3) հասարակական սննդի:

**5.5.1.** **Սանիտարակենցաղային սենքեր**

**84.** Սանիտարակենցաղային սենքերի կազմում ներառվում են հանդերձարանները, հանգստի սենյակները, ցնցուղարանները, սանհանգույցները, ծխարանները, կիսացնցուղների տեղակայման հատվածները, տաք և սառը ջրամատակարարման, ջեռուցման կամ հովացման, արտահագուստի վերամշակման, պահպանման և տրամադրման համար սենքեր՝ համաձայն N 2.2.8-003-12 սանիտարական կանոնների և նորմերի: Թույլատրվում է ի լրումն նշվածների նախատեսել նաև այլ սանիտարակենցաղային սենքեր և սարքավորումներ:

**85.** Լվացքատների, քիմիական մաքրման, արտահագուստի պաշտպանիչ տոգորանյութի վերականգնման և վնասազերծման սենքերի կազմը և մակերեսը պետք է սահմանվեն նախագծային փաստաթղթերի տեխնոլոգիական մասում՝ համաձայն N 2.2.8-003-12 սանիտարական կանոնների և նորմերի:

**86.** Կենցաղային սենքերում երկրաչափական հարաչափերը, առանցքների և սարքավորումների շարքերի միջև ու անցումների լայնության նվազագույն հեռավորությունները պետք է ընդունել ըստ աղյուսակ 4 -ի:

**Աղյուսակ 4**

|  |  |
| --- | --- |
| **Անվանումը** | **Ցուցանիշ, (մ)** |
|  **1. Չափերը հատակագծում** |
|  1) խցիկներ. |  |
|  ա. ցնցուղարանների՝ փակ | 1,8 × 0,9 (1,8 × 1,8) |
|  բ. ցնցուղարանների՝ բաց և միջանցիկ անցումներով, կիսացնցուղարանների  | 0,9 × 0,9 (1,2 × 0,9) |
|  գ. կանանց հիգիենայի  | 1,8 × 1,2 (1,8 × 2,6) |
|  դ. զուգարանների (սանհանգույցների) | 1,2 × 0,8 (1,8 × 1,65) |
| 2) նստարաններ հանդերձասենյակում | 0,3 × 0,8 (0,6 × 0,8) |
| 3) տաք և սառը ջրամատակարարման սարքավորում | 0,5 × 0,7 |
| 4) պահարաններ հանդերձասենյակում հագուստի համար՝ կախված կլիմայական գոտուց և հատուկ հագուստից ու կոշիկից\*.  |  |
| ա. II Բ, IIԳ, IIԴ, IIIԲ, IIIԳ, IV | 0,25 × 0,5 |
| բ. I Գ, IԵ, IIԱ, IIIԱ | 0,33 × 0,5 |
| գ. I Ա, IԲ, IԴ և հաշմանդամություն ունեցող անձանց համար | 0,4 × 0,5 |
| **2. Բարձրության չափերը** |
| 1) բաժանիչ միջնապատեր (միջնորմներ). |  |
| ա. մինչև միջնապատի (միջնորմի) վերևը | 1,8 |
| բ. հատակից մինչև միջնապատի (միջնորմի) ներքևը | 0,2 |
|  գ. հագուստի պահարաններ | 1,65 |
| **3. Հեռավորությունը սանիտարական սարքերի առանցքների միջև** |
| 1) լվացարաններ  | 0,65 |
|  2) զուգարանակոնքեր | 0,7 |
| **4. Շարքերի միջև միջանցքների լայնությունը**  |
| 1) ցնցուղարանների փակ խցիկներ, լվացարաններ  | 1,2 (1,8) |
| 2) սանհանգույցների խցիկներ, զուգարանակոնքեր | 1,5 (1,8) |
| 3) կանանց  հիգիենայի խցիկներ | 2 |
| 5. Հանդերձարանի հագուստի պահման պահարաններ՝ շարքի մեջ բաժանմունքների քանակի դեպքում.  |  |
| 1) մինչև 18 | 1,4/1 \*\* (2,4/1,8) |
|  2) 18-ից մինչև 36 | 2/1,4 \*\*(2,4/1,8) |
| 6.Պատի և սարքավորումների շարքերի միջև անցումների լայնությունը պետք է կրճատել 40%-ով, շարքի մեջ սարքավորումների վեց միավորից ավելի դեպքում՝ ավելացնել 25%-ով:7. Զգեստապահարանների միջև փակուղային միջանցքների դեպքում շարքում բաժանմունքների թիվը պետք է կրճատել 35%-ով:8. Փակագծերում նշված են հաշմանդամություն ունեցող անձանց համար ցուցանիշները:9. Արտահագուստի սովորական կազմի համար (վերնահագուստ (халат), գոգնոց, աշխատանքային զգեստ՝ թեթև կոմբինեզոն) պետք է նախատեսել հատակագծում 0.25 × 0.5 մ չափերով զգեստապահարաններ, ընդլայնված կազմի համար (սովորական կազմ, գումարած ներքնազգեստ, անհատական պաշտպանիչ միջոցներ)` 0.33 × 0.5 մ ծանրաքաշ արտահագուստների համար (ընդլայնված կազմ, գումարած կիսամուշտակներ, ճտքավոր կոշիկներ, հատուկ կոմբինեզոններ) `0.4 × 0.5 մ:10. Հայտարարում բերված է առանց նստարանների պահարանների շարքերի անցումների միջև լայնությունը: |

**87.** Կենցաղային սպասարկման կազմակերպությունների շենքեր նախագծելիս նախատեսել այնպիսի ծավալահատակագծային լուծումներ, որոնք հնարավոր կլինի վերանայել կազմակերպության վերապրոֆիլավորման դեպքում:

**88.** Հանգստի սենյակը կահավորվում է համապատասխան կահույքով, կախիչներով, լվացարաններով, խմելու ջրով, ապահովվում է տաքացման և/կամ հովացման սարքավորումներով: Հանգստի սենյակը նախատեսվում է այն կազմակերպություններում, որտեղ առկա են սառեցնող և տաքացնող միկրոկլիմայով աշխատատեղեր, իսկ աշխատանքային գործընթացը պայմանավորված է աշխատակիցների առանձնահատուկ ծանրաբեռնվածությամբ (քիմիական, կենսաբանական վտանգավոր միջավայր, թունավոր նյութերի ազդեցություն, լաբորատոր փորձարկումներ, հերթափոխով աշխատանք, աշխատանքի բարդ և տեխնիկապես վտանգավոր պայմաններ և այլն)՝ աշխատանքի ընթացքում աշխատակիցների հանգստի նպատակով:

**89.** Արտադրությունում անմիջականորեն զբաղված աշխատակիցների համար սանիտարակենցաղային սենքերը պետք է նախագծվեն արտադրական գործընթացների խմբերի հաշվառմամբ՝ համաձայն 5-րդ աղյուսակի։

**Աղյուսակ 5**

|  |  |  |  |  |
| --- | --- | --- | --- | --- |
| **Արտադրական գործընթացների խումբը** | **Արտադրական գործընթացների սանիտարական բնութագիրը**  | **Հաշվարկային քանակը (մարդ)** | **Հանդերձարանի տեսակը, պահարանի բաժանմունքների քանակը 1 մարդու համար**  | **Հատուկ կենցաղային սենքեր և սարքեր**  |
|
|
| **մեկ ցնցուղի ցանցի համար** | **մեկ ծորակի համար** |
|
|
| **1** | **2** | **3** | **4** | **5** | **6** |
| 1. |  3 -րդ և 4 -րդ դասի վտանգավորության նյութերով աղտոտում առաջացնող գործընթացներ. |  |  |  |  |
| 1. 1 ա, միայն ձեռքի
 | 25 | 7 | ընդհանուր, մեկ բաժանմունք  |  |
| 1. 1 բ, մարմնի և արտահագուստի
 | 15 | 10 | ընդհանուր, երկու բաժանմունք  |  |
| 1. 1 գ, մարմնի և արտահագուստի, հեռացվող հատուկ լվացող միջոցների կիրառմամբ
 | 5 | 20 | առանձին, մեկական բաժանմունքով  | քիմմաքրում կամ արտահագուստի լվացում  |
| 2. |  ջերմության ակնհայտ ավելցուկից, խոնավությունից կամ օդերևութաբանական անբարենպաստ պայմաններից առաջացող գործընթացներ.  |  |  |  |  |
| 1. 2ա, կոնվենցիոն ջերմության ակնհայտ ավելցուկի դեպքում
 | 7 | 20 | ընդհանուր, երկու բաժանմունք  | սառեցման համար սենք  |
|  2) 2բ, ճառագայթային ջերմության ակնհայտ ավելցուկի դեպքում  | 3 | 20 | ընդհանուր, երկու բաժանմունք  | սառեցման համար սենք |
| 3) 2գ, արտահագուստի խոնավացմանը հանգեցնող ազդեցության դեպքում | 5 | 20 | առանձին, մեկական բաժանմունքով | արտահագուստի չորացում  |
| 4) 2գ, մինչև 10°С օդի ջերմաստիճանի դեպքում, ներառյալ բացօթյա աշխատանքները | 5 | 20 | առանձին, մեկական բաժանմունքով | ջեռուցման և արտահագուստի չորացման սենք  |
| 3. |  1-ին և 2-րդ դասի նյութերով աղտոտում առաջացնող գործընթացներ, ինչպես նաև կայուն հոտի տիրապետող նյութերով. |  |  |  |  |
| 1. 3ա, միայն ձեռքի
 | 7 | 10 | ընդհանուր, մեկ բաժանմունք  |  |
| 1. 3բ, մարմնի և արտահագուստի
 | 3 | 10 | առանձին, մեկական բաժանմունքով | քիմմաքրում, արտահագուստի պահման տեղի արհեստական օդափոխություն, հոտազերծում  |
| 4. |  արտադրանքի պատրաստման դեպքում մաքրության պահպանման կամ ստերիլության հատուկ պայմաններ պահանջող գործընթացներ | N 2.2-002-05 սանիտարական կանոններին ու նորմերին համապատասխան |
| 5. Արտադրական գործընթացների տարբեր խմբերի համադրությամբ հանդերձարանների տեսակը, ցնցուղների ցանցի և լվացարանի ծորակների քանակը պետք է նախատեսել ամենաբարձր պահանջներ ունեցող խմբի համար, իսկ հատուկ կենցաղային սենքերը և սարքերը` ըստ ընդհանուր պահանջների: 6. 1ա խմբի գործընթացներում ցնցուղարաններ և պահարաններ, 1բ և 3ա խմբերի գործընթացներում պահարանների նստարաններ չեն նախատեսվում:7. Փոշու և վնասակար նյութերի արտանետման հետ կապված ցանկացած գործընթացի դեպքում հանդերձարաններում պետք է նախատեսվեն շնչադիմակների /ռեսպիռատորների/ պահման, տրամադրման-հանձնման, (աշխատակիցների հաստիքացուցակային թվաքանակի հաշվարկով), ինչպես նաև փոշեզերծման կամ հատուկ հագուստի վնասազերծման համար սենքեր և սարքավորումներ (հերթափոխի աշխատակազմի թվաքանակի համար):8. Բլոկ-տարաներից պատրաստված շարժական շենքերում թույլատրվում է նվազեցնել ցնցուղային ցանցերի թիվը մինչև 60%:9. Վարակիչ և ռադիոակտիվ նյութերի, ինչպես նաև մաշկի միջոցով ազդեցության դեպքում մարդու համար վտանգավոր նյութերի հետ աշխատելիս սանիտարա-կենցաղային սենքերը պետք է նախագծել հաշվի առնելով N2.2.8-003-12 սանիտարական նորմերն ու կանոնները:10. N2.2.8-003-12 սանիտարական նորմերին ու կանոններին համապատասխան, թույլատրվում է հագուստի բաց պահպանումը, այդ թվում կախիչների վրա:11. Վնասակար նյութերը պետք է ընդունել համաձայն N 2.2-002-05 սանիտարական կանոնների և նորմերի:12. Հաշմանդամություն ունեցող անձանց համար մեկ ցնցուղի ցանցի հաշվարկային թիվն ընդունել 3, մեկ ծորակի համար` 7, անկախ արտադրական գործընթացների սանիտարական բնութագրերից: |

**90.** Սանիտարակենցաղային սենքերի կազմը պետք է սահմանել հաշվի առնելով N 2.2-002-05 սանիտարական կանոններով և նորմերով սահմանված արտադրական գործընթացի աշխատանքի պայմանների հիգիենիկ չափանիշները և կարգը:

**91.** Հանդերձարաններում պահարանների մեջ հագուստի համար բաժանմունքների կամ կախիչների կեռիկների քանակը պետք է ընդունել աշխատակիցների թվաքանակին համապատասխան:

**92.** Հանդերձարաններին կից անհրաժեշտ է նախատեսել արտահագուստի պահեստներ, հերթապահ անձնակազմի համար սենքեր՝ մաքրման սարքավորման համար տեղով, կոշիկի մաքրման, սափրվելու, մազերի չորացման համար տեղեր՝ համաձայն ԵԱՏՄ ՏԿ 019/2011 :

**93.** Այն դեպքում, երբ արտահագուստի մաքրումը կամ վնասազերծումը պետք է կատարվի յուրաքանչյուր հերթափոխից հետո, հանդերձարանների փոխարեն պետք է նախատեսել արտահագուստի տրամադրման տեղեր։

**94.** Պատերը, ցնցուղարանների և նախացնցուղարանների միջնորմները, ինչպես նաև աշխատանքային հագուստի չորացման, վնասազերծման, փոշեզերծման սենքերը պետք է հարդարվեն խոնավադիմացկուն նյութերով՝ նախագծային լուծումներին համապատասխան:

**95.** Արտադրական օբյեկտների բազմահարկ վարչական շենքերի յուրաքանչյուր հարկում պետք է նախատեսվեն սանհանգույցներ՝ այդ թվում հաշմանդամություն ունեցող անձանց համար:

**96.** Մուտքը դեպի սանհանգույց պետք է լինի ինքնափակվող դռնով և անցնի նախամուտքի միջով:

**97.** Տղամարդկանց և կանանց (այդ թվում հաշմանդամություն ունեցող անձանց համար) սանհանգույցները պետք է լինեն առանձնացված և կահավորված՝ համաձայն N 2.2.8-003-12,N 2-III-2.13 սանիտարական նորմերի ու կանոնների, ՀՀՇՆ 31-03-2020, ՀՀՇՆ IV-11.07.01 շինարարական նորմերի պահանջների :

**98.** Լվացարանները և ձեռքերի լվացման ախտահանիչ միջոցները պետք է տեղադրվեն սանիտարական սենքերին հարակից սենյակներում:

**99.** Արտահագուստի, իսկ մշտական բնակության վայրից դուրս իրականացվող շինարարության բանվորների ժամանակավոր կեցության դեպքում ներքնազգեստի, անկողնային պարագաների լվացումը՝ պետք է ապահովվի ստացիոնար կամ շարժական տիպի լվացքատներով՝ արտադրական օբյեկտին վերապահվող գործառույթների ու կազմակերպության կանոնադրությամբ սահմանված գործունեության նպատակներին համապատասխան:

**100.** Արտահագուստի, կոշիկի վերանորոգման համար սենքերի կազմը և մակերեսը, ինչպես նաև դրանց սարքավորումները սահմանվում են՝ հաշվի առնելով աշխատատեղերի թիվը, աշխատանքների ծավալը:

**101.** Սանիտարակենցաղային սենքերում մեկ մարդու համար նախատեսված սենքերիմակերեսի, սարքավորումների միավորի, մեկ միավոր սարքավորումներ սպասարկող աշխատողների հաշվարկային թվի նորմերը պետք է ընդունել ըստ աղյուսակ 6-ի:

**Աղյուսակ 6**

|  |  |
| --- | --- |
| **Անվանումը** | **Ցուցանիշը, մ 2** |
| **1. Սենքերի մակերեսը 1 մարդու համար** |
|  1) դրսի հագուստի հանդերձարաններ, արտահագուստի բաշխման տեղեր, ջեռուցման կամ սառեցման սենքեր | 0,01 |
| 2) արտահագուստի պահպանման պահեստներ (խորդանոցներ). |  |
| ա. արտահագուստի սովորական կազմի դեպքում  | 0,04 |
| բ. արտահագուստի ընդլայնված կազմի դեպքում  | 0,06 |
| գ. ծանրաքաշ արտահագուստի դեպքում  | 0,08 |
|  3) շնչադիմակների (ռեսպիռատորների) պահման, տրամադրման-հանձնման համար նախատեսված սենքեր | 0,07 |
| 4) արտահագուստի անհատական պաշտպանիչ միջոցների կենտրոնացված պահեստի սենքեր. |  |
|  ա. պահպանման համար  | 0,06 |
|  բ. բաշխման համար, ներառյալ չափելու և հարմարեցնելու համար խցիկները  | 0,02 |
| 5) հերթապահ անձնակազմի սենքեր` մաքրման գույքի համար տեղով, զուգարաններին կամ հանգստի սենքերին կից ծխասենյակներ | 0,02 |
|  6) կոշիկի մաքրման, սափրվելու, մազերի չորացման տեղեր  | 0,01 |
| 7) արտահագուստի չորացման, փոշեզերծման կամ վնասազերծման սենքեր  | 0,15 |
| 8) արտահագուստի, ներառյալ սաղավարտների և հատուկ կոշիկների մաքրման սենքեր | 0,3 |
| 9) բաց և միջանցիկ անցումով ցնցուղարանների խցիկներին կիցնախացնցուղարաններ | 0,7 |
| 10) խցիկներով զուգարաններին կից նախամուտքեր | 0,4 |
| **2. Հերթափոխում մեկ միավոր սարքավորումներ սպասարկողների թիվը, մարդ** |
| 1) զուգարանակոնքեր և միզարաններ (писсуары). |  |
|  ա. արտադրական շենքերում  | 18/12 |
|  բ. վարչական շենքերում  | 45/30 |
|  գ. խորհրդակցությունների դահլիճներին, հանդերձարաններին, ճաշարաններին կից | 100/60 |
| 2) լվացարաններ և էլեկտրական սրբիչներ զուգարաններինախամուտքերում. |  |
| ա. արտադրական շենքերում  | 72/48 |
| բ. վարչական շենքերում  | 40/27 |
| 3) խմելու ջրի մատակարարման սարք` կախված արտադրական գործընթացների խմբերից. |  |
| ա. 2ա , 2բ | 100 |
| բ. 1ա, 1բ, 1գ, 2գ, 2դ, 3ա, 3բ, 4 | 200 |
| 4) կիսացնցուղարաններ | 15 |
|  3. 1 կլիմայական շրջանում և IIԱ և IIIԱ ենթաշրջաններում, ինչպես նաև ինքնասպասարկման դեպքում դրսի հագուստի հանդերձարանների մակերեսը պետք է ավելացվի 25%-ով:4. Արտահագուստի բաշխման, չորացման, փոշեզերծման և վնասազերծման սենքերում պետք է լրացուցիչ նախատեսել 0.1 մ2/մարդ մակերեսով հագուստը փոխելու տեղեր, իսկ դրսի հագուստի հանդերձարաններում և արտահագուստի պահպանման պահեստներում (խորդանոցներում)՝ 0,03 մ2/մարդ մակերեսով արտահագուստի բաշխման և ստացման համար տեղեր: Ավելի քան 500 մարդու դեպքում ռեսպիրատորային սենքերին կից պետք է նախատեսել 0.05 մ2/մարդ մակերեսով արհեստանոցներ՝ շնչառական օրգանների անհատական պաշտպանության սարքերի ստուգման և լիցքավորման համար:5. Աղյուսակ 5-ում նշված սենքերի մակերեսը պետք է լինի առնվազն 4 մ2, նախացնցուղարանների և նախամուտքերի մակերեսը` առնվազն 2 մ2:6. Համարիչով բերված են տղամարդկանց, հայտարարում կանանց համար ցուցանիշները:7. Հաշվարկայինից պակաս սպասարկվողների թվաքանակի դեպքում պետք է ընդունել մեկ միավոր սարքավորում:8. Հաշմանդամություն ունեցող անձանց համար սենքի մակերեսը առանձին գործող արտադրական սարքավորման միավորի համար պետք է ընդունել. ցնցուղարանի խցիկներին կից նախացնցուղարան` 1.0 մ2, խցիկներով զուգարաններին կից նախամուտքեր` 0.6 մ2:9. Արտահագուստի բաշխման տեղերին կից նախատեսել առանձին սենքեր մաքուր և աղտոտված արտահագուստի համար: |

 **5.5.2. Առողջապահական սենքեր**

**102.** Կազմակերպությունների շենքերը նախագծելիս պետք է նախատեսել բուժկետեր, կանանց անձնական հիգիենայի համար սենքեր, շոգեբաղնիքներ (սաունաներ), նաև թույլատրվում է նախատեսել ինհալատորիաների, ֆոտարիումների, ձեռքի և ոտնաթաթի լոգանքների, ինչպես նաև աշխատանքային ժամերին հանգստի և հոգեբանական բեռնաթափման համար սենքեր:

**103.** Խոշոր արտադրական կազմակերպությունների վարչական-կենցաղային շենքերի կազմում կարող են նախատեսվել բժշկական օգնության, բժշկասանիտարական և բուժակների (фельдшер) ծառայություններ:

**104.** Ինհալատորիաները պետք է կիրառվեն արտադրական այն գործընթացներում, որոնք կապված են փոշու կամ գազի արտանետման հետ:

**105.** Ըստ աշխատողների թվաքանակի՝ միջին հզորությամբ օբյեկտներում (50-250 մարդ աշխատակազմով) կարող են նախատեսվել բժշկական կետեր:

**106.** Բժշկական կետի տարածքի մակերեսը սահմանվում է՝ 15 մ2՝ 50 -150 թվաքանակով աշխատակազմի դեպքում և 21 մ2՝ 151 -250 թվաքանակով աշխատակազմի դեպքում (այդ թվում հաշմանդամություն ունեցող անձանց ներգրավմամբ): 250 և ավելի թվաքանակով աշխատակազմի համար բժշկական կետերի նախատեսումն իրականացվում է կազմակերպության կանոնադրությամբ նախատեսված գործառույթների հաշվառմամբ՝ բայց ոչ ավելի քան 35 մ2 :

 **107.** Բժշկական կետերի սենքերի կազմը և մակերեսը սահմանվում է ըստ աղյուսակ 7-ի:

**Աղյուսակ 7**

|  |  |
| --- | --- |
| **Բժշկական կետերի սենքեր** | **Մակերեսը, մ2** |
| **առողջապահական կետերի դասի դեպքում** | **շարժական շենքերում առողջապահական կետերի տեղակայելու դեպքում**  |
|
| **I** | **II** |
| 1. Նախասրահ սպասման և գրանցման տեղերով | 24 | 18 | 15 |
| 2. Վիրակապման սենք  | 36(2 սենք) | 36(2 սենք) | 16 |
| 3. Հիվանդների ընդունման կաբինետներ | 48(4 սենք) | 24(2 սենք) | 12 |
| 4. Ֆիզիոթերապիայի կաբինետ | 24 | 18 | 12 |
| 5. Ատամնաբույժի կաբինետ | 24(2 սենք) | 12 | 12 |
| 6. Պրոցեդուրային կաբինետ | 18 | 12 | - |
| 7. Հիվանդների ժամանակավոր կեցության սենյակ | 12 | 9 | 9 |
| 8. Վարչական աշխատասենյակ | 9 | 9 | - |
| 9. Գինեկոլոգի կաբինետ | 12 | 9 | - |
| 10. Դեղամիջոցների պահեստ  | 9 | 9 | 6 |
| 11. Ավտոկլավի և վիրակապման նյութերի համար սենք | 9 | 9 | 6 |
| 12. Բժշկական սարքավորումների պահեստարան | 6 | 6 | 6 |
| 13. Զուգարան (սանհանգույց) լվացարանով՝ նախամուտքում  | 1 զուգարանակոնքի համար  |
| 14. Ցնցուղարան (այդ թվում ձեռքի և ոտքի լոգանքի ընդունման կետ) | 1 ցնցուղային ցանցի համար |

**109.** Բժշկական կետերը, դրանց տեղադիրքը, կահավորումն ու ծավալահատակագծային լուծումները պետք է հարմարեցված լինեն հաշմանդամություն ունեցող անձանց համար և համապատասխանեցված դրանց շահագործման մատչելիության պահանջներին՝ համաձայն ՀՀՇՆ IV-11.07.01- 2006։

**110.** Ֆոտարիումները պետք է նախատեսել ստորգետնյա կամ առանց բնական լուսավորության կամ թույլ գործակցով բնական լուսավորության սենքերում աշխատանքների համար:

**111.** Ձեռքի և ոտքի լոգարանները նախատեսվում են այն արտադրական գործընթացներում, որոնք կապված են ձեռքերին և ոտքերին փոխանցվող թրթռման (վիբրացիայի) հետ:

**112.** Աշխատանքային ժամերին հանգստի համար նախատեսված սենքերը, ինչպես նաև հոգեբանական բեռնաթափման սենքերը պետք է տեղակայել հանդերձարաններին կից հատվածում և առողջապահական կետերում:

**113.** Հանգստի և հոգեբանական բեռնաթափման համար նախատեսված սենքերում՝ ըստ նախագծային լուծումների, կարող են նախատեսվել հատուկ սարքեր՝ խմելու տաք և սառը ջրի օգտագործման համար (ջրի դիսպենսեր), մարզական սենքեր և սարքեր:

**114.** Առողջապահական սենքերում մակերեսների նորմերը 1 մարդու համար պետք է ընդունել ըստ աղյուսակ 8-ի:

**Աղյուսակ 8**

|  |  |
| --- | --- |
| **Անվանումը** | **Մակերեսը 1 մարդու համար, մ2** |
| 1. Շոգեբաղնիք (սաունա) | 0,7 |
| 2. Ինհալատորիա | 1,8 |
| 3. Ֆոտարիում | 1,5 |
| 4. Աշխատանքային ժամերին հանգստի սենք (տեղ)՝ հոգեբանական ծառայությունների, ֆիզիկական մարզման և բուսաբուժության | 0,9 |

 **5.5.3. Հանրային սննդի սենքեր**

**115.** Վարչական շենքեր նախագծելիս շենքի ներսում կամ շենքին մոտ հեռավորությամբ պետք է նախատեսել հանրային սննդի սենքեր (օբյեկտներ)՝ աշխատողներին ընդհանուր, դիետիկ, իսկ անհրաժեշտության դեպքում՝ բուժական-կանխարգելիչ սննդով ապահովելու համար։

**116.** Սննդի օբյեկտները (կետերը, ճաշարանները և բուֆետները) պետք է նախագծել «Հանրային սննդի կազմակերպություններին ներկայացվող հիգիենիկ պահանջներ» N2-III-4.2-01-2003 սանիտարական կանոնների և հիգիենիկ նորմերի պահանջներին համապատասխան:

**117.** Սննդի կետերը, ճաշարանները և բուֆետները պետք է տեղակայված լինեն վարչական և կենցաղային սենքերից առանձին:

**118.** Սննդի սենքերը կարող են համալրվել (այդ թվում սննդի ընդունման սենյակները)՝ տաք և սառը ջրամատակարարման, գազամատակարարման, էլեկտրամատակարարման, օդափոխության և հրդեհային ազդանշանման համակարգերով, լվացարաններով, լոկալ բնույթի ջրատաքացուցիչներով, էներգախնայող տեխնիկական սարքերով և սարքավորումներով և այլն:

**119.** Սննդի սենքերի ներքին մակերեսները (պատեր, միջնորմներ, հատակ, առաստաղ, դռներ, պատուհաններ)՝ դրանց հարդարման նյութերը պետք է լինեն հեշտ լվացվող: Պատերի ներքին մակերևույթները և միջնորմները պետք է լինեն պատշաճ հարդարված՝ հարթ, ջրակայուն նյութերով:

**5.6. ՇԱՀԱԳՈՐԾՄԱՆ ԸՆԹԱՑՔՈՒՄ ՄԱՐԴԿԱՆՑ ԱՌՈՂՋՈՒԹՅԱՆ ՊԱՀՊԱՆՄԱՆ ԱՊԱՀՈՎՄԱՆ ՊԱՀԱՆՋՆԵՐԸ**

**5.6.1. Անվտանգությունը շենքի շահագործման ընթացքում**

**120.** Շենքերն անհրաժեշտ է նախագծել, կառուցել և սարքավորել հաշվի առնելով այն միջոցառումները (այդ թվում տեխնիկական համակարգերը) , որոնք ապահովում են շենքի ներսում, տարածքում աշխատակիցների անվտանգ տեղաշարժը, բացառում կամ առավելագույնս նվազեցնում են (նախազգուշացնում են) վնասվածքների առաջացման վտանգը, այդ թվում ինժեներական սարքավորումներից օգտվելու ժամանակ:

**121.** Անվտանգության ապահովման նպատակով վարչական շենքերում թույլատրվում է նախատեսել պահպանության ստորաբաժանման սենյակ ազդանշան փոխանցող արտակարգ կանչի կոճակներ կամ հերթապահ ոստիկանության վահանակ:

**122.** Կենցաղային սենքերում վտանգավոր առարկաների առկայությունը պետք է նշվի առավելագույն տեսանելի վայրում տեղադրված վահանակների, լուսային կամ ձայնային նշանների կամ հաղորդագրությունների միջոցով:

 **123.** Բազմաֆունկցիոնալ բնակելի շենքերում կարելի է տեղակայել սահմանափակ տարողությամբ վարչական նշանակության սենքեր՝ շահագործման պայմանների ավելի պարզ կազմակերպմամբ, որոնք իրենց բնութագրերով չեն վատթարացնում բնակչության կեցության հարմարավետությունը՝ հաստատված նախագծային լուծումներին համապատասխան:

**5.6.2.** **Վարչական և կենցաղային շենքերի/սենքերի ցանկը, որոնց տեղադրումը թույլատրվում է նկուղային և որմնախարսխային հարկերում** (բացառությամբ Աղյուսակ 9-ի 1-ին կետի 17-րդ և 2-րդ կետի 7-րդ մասերով նախատեսված քաղաքացիական պաշտպանության պաշտպանական կառույցների սենքերի, որոնց առկայությունը պարտադիր է)՝ ըստ աղյուսակ 9- ի:

**Աղյուսակ 9**

|  |
| --- |
| Սենքերի անվանումները |
| 1. **Նկուղային հարկում**
 |
| 1) օդափոխման և օդորակման խցիկներ,2) ջրատար և կոյուղու պոմպակայաններ,3) կաթսայատներ,4) շենքերի ինժեներական ու տեխնոլոգիական սարքավորումների տեղադրման և կառավարման համար նախատեսված այլ սենքեր և հանգույցներ,5) վերելակների մեքենայական բաժանմունքներ,6) հանդերձարաններ, ցնցուղարաններ, նախացնցուղարաններ, լվացարաններ, զուգարաններ (սանհանգույցներ), 7) կանանց անձնական հիգիենայի սենքեր, 8) Վ3, Վ4 և Դ կատեգորիաների մառանային և պահեստային սենքեր (բացառությամբ դյուրավառ և այրվող հեղուկների ու գազերի պահպանման համար սենքերի), արտահագուստի պահպանման կամ տրամադրման, ռեսպիրատորային սենքեր, 9) հանրային սննդի կազմակերպությունների կենցաղային սենքեր, իսկ հատուկ հիմնավորման դեպքում՝ արտադրական սենքեր և այցելուների համար նախատեսված սենքեր,10) աշխատանքի պաշտպանության և հրդեհային անվտանգության կաբինետներ,11) արտահագուստի լվացքատներ, քիմիական մաքրման, պաշտպանիչ տոգորանյութի վերականգնման (բացառությամբ դյուրավառ և այրվող հեղուկների օգտագործմամբ տեխնոլոգիական գործընթացների), վնասազերծման (բացառությամբ դյուրավառ և դյուրավառ հեղուկների օգտագործմամբ տեխնոլոգիական գործընթացների), փոշեզերծման, չորացման և վերանորոգման սենքեր,12) համակարգչային ծառայությունների, ֆոտոպատճենավորման, կինոֆոտոլաբորատորիաների սենքեր, 13) ռադիոհանգույցներ,14) էլեկտրավահանային,15) սպորտային մարզասարքերի սրահներ, 16) ֆիզիկական կուլտուրայի համար նախատեսված սենքեր,17) երկակի նշանակության օգտագործման հնարավորությամբ քաղաքացիական պաշտպանության պաշտպանական կառույցի սենքեր (թաքստոցներ): |
| **2. Որմնախարսխային հարկ** |
| 1) բոլոր այն սենքերը, որոնց տեղադրումը թույլատրվում է նկուղային հարկերում,2) անցաթղթային բյուրո, տեղեկատուներ,3) ծառայողական և գրասենյակային սենքեր,4) մարզական սենքեր, լողավազաններ,5) համակարգչային, ֆոտոպատճենահանման, ֆոտոլուսանկարչական ծառայությունների սենքեր,6) շոգեբաղնիք (սաունա),7) երկակի նշանակության օգտագործման հնարավորությամբ քաղաքացիական պաշտպանության պաշտպանական կառույցի սենքեր (թաքստոցներ): |

**5**.**6.3. Տարածքի նկատմամբ պահանջները**

**125.** Շենքերի նախագծման, ինչպես նաև տարածքի գոտիավորման ժամանակ պետք է.

1) հաշվի առնել տարածքի (տեղամասի) նկատմամբ առկա նորմատիվային սահմանափակումները,

2) հաշվի առնել բնական ռեսուրսների պահպանությունը և պաշտպանությունը, ինչպես նաև ինժեներական ենթակառուցվածքների մատակարարների ծառայությունների (ջրամատակարարման, գազամատակարարման, էլեկտրամատակարարման, կապի համակարգերի) ծախսերի հնարավոր նվազեցումը,

3) հաշվի առնել մարդու կյանքի և առողջության, ինչպես նաև հարակից հողամասերի սեփականատերերի անվտանգության ապահովման միջոցների պահպանումը,

4) նախատեսել հետիոտնային երթուղիների, հեծանվային և ավտոմոբիլային անցումների անվտանգ տեղակայումը,

5) ստեղծել երթուղիները հիմնական ճանապարհի հետ միավորող, շենքին մոտեցնող ճանապարհներ,

6) տեղամասի բարեկարգումը նախատեսել այնպես, որ անցումները, հետիոտնային արահետները, հիմնական մուտքերը լինեն մատչելի հաշմանդամություն ունեցող անձանց համար, տարածքն ապահովվի վերգետնյա (կամ ստորգետնյա) ավտոկայանատեղիով, լինի կանաչապատված ծառերի և թփերի տնկարկով, լուսավորված էներգախնայող համակարգերով և այլն՝ համաձայն ՀՀՇՆ 30-02-2022:

**126.** Հիմնական անցումները դեպի շենք պետք է տեղադրել հիմնական մուտքերի կողմից: Մուտքերը կարող են ձևավորվել պլաստիկ, գունային լուծումներով, գունային, լուսային գովազդով, խորհրդանշող վահանակներով և այլն:

**127.** Մուտքը դեպի տարածք (տեղամաս) պետք է սարքավորել օբյեկտի մասին տեղեկատվության տարրերով: Տեղամասի տարածքի մուտքերը պետք է լինեն լավ լուսավորված։

**128.** Քաղաքային համայնքներում՝ հրապարակներում և գլխավոր քաղաքային մայրուղիներում տեղաբաշխելիս առանձին տեղակայվող կենցաղային շենքերը, որոնք ներառում են կենցաղային սպասարկման առավել խոշոր կազմակերպություններ, պետք է նպաստեն քաղաքային կառուցապատման ճարտարապետագեղարվեստական կերպարի ձևավորմանը և իրականացվեն հաստատված նախագծային լուծումներին համապատասխան:

**129.** Համալիրների նախագծման և կառուցման  դեպքում պետք է նախատեսել քաղաքացիական պաշտպանության պաշտպանական կառույց (սենքեր)՝ արտակարգ իրավիճակներում մարդկանց պատսպարելու համար:

**130.** Շենքի տեղադիրքը պետք է համապատասխանեցվի համայնքի քաղաքաշինական ծրագրային փաստաթղթերով ամրագրված նորմատիվ պահանջներին և սահմանափակումներին։

**131.** Շենքի տարածքում կամ հարակից տարածքում անհրաժեշտ է նախատեսել վերգետնյա կամ ստորգետնյա ավտոկայանատեղի:

**132.** Հետիոտնային արահետների երթուղին պետք է ավտոկայանատեղին կապի շենքի մուտքի հետ: Անհրաժեշտ է ապահովել եզրաքարերի տեղադրումը, ներկել հետիոտնային անցումները և տեղադրել բոլոր կողմնորոշիչ նշանները, տարածքի բարեկարգումն ապահովել ՀՀ քաղաքաշինության կոմիտեի նախագահի 2022 թվականի հունիսի 21-ի N12-Ն հրամանով հաստատված <Տարածքի բարեկարգում> շինարարական նորմերին համապատասխան:

**5.7. ԻՆԺԵՆԵՐԱԿԱՆ ՀԱՄԱԿԱՐԳԵՐ ԵՎ ՍԱՐՔԱՎՈՐՈՒՄՆԵՐ**

**5.7.1. Ջրամատակարարում և ջրահեռացում**

**133.** Վարչական շենքերի և սենքերի համար անհրաժեշտ է ապահովել ջրամատակարարման, կոյուղու, ջրատարերի, հակահրդեհային ջրագծի համակարգեր՝ համաձայն ՀՀՇՆ 40-01.01- 2014 պահանջների:

**134.** Բնակչության կենցաղային սպասարկման կազմակերպություններում ջրի որակը պետք է բավարարի N 2-III-Ա 2-1 սանիտարական նորմերի և կանոնների պահանջներին:

**135.** Կենցաղային սպասարկման կազմակերպությունները պետք է ապահովված լինեն ներքին՝ տաք և սառը ջրամատակարարման (խմելու և տնտեսական), ինչպես նաև հակահրդեհային ջրագծի համակարգերով:

1**36.** Տնտեսական-խմելու ջրամատակարարման համակարգերը պետք է ներառեն՝ սենք, ջրաչափական հանգույց, բաշխիչ ցանց, մոտեցումներ սանիտարական սարքերին, խառնիչներ, փականային և կարգավորող խողովակաշարային ամրաններ:

**137.** Կենցաղային սպասարկման ներկառուցված վարչական շենքերի (սենքերի) ջրամատակարարման հուսալիության ապահովման նպատակով շենքի բնակելի մասի և կազմակերպությունների համար ջրամատակարարման ցանցերի ներանցումները (մուտքերը) պետք է նախագծել առանձին:

**138.** Կախված տնտեսական կարիքների համար տաք ջրի սպառման ռեժիմից և ծավալից և հանրային սննդի կարիքներից, անհրաժեշտ է նախատեսել տաք ջրամատակարարման համակարգ՝ կենտրոնացված կամ լոկալ:

**139.** Հակահրդեհային ջրամատակարարման (հրդեհաշիջման) համակարգերի նախագծումը պետք է կատարել ՀՀՇՆ 40-01.01-2014 և ՀՀՇՆ21-01-2014 պահանջներին համապատասխան:

**140.** Տնտեսական-խմելու ջրամատակարարման համակարգում անհրաժեշտ ճնշումն ապահովելու համար պետք է նախատեսել ճնշման կարգավորիչների տեղադրում:

**141.** Սառը և տաք ջրամատակարարման խողովակաշարերում շենքի և հանրային սննդի սենքերի ճյուղավորման ներանցումների վրա պետք է տեղադրել ջրի հաշվիչներ, որոնց հարաչափերը պետք է համապատասխանեն **ՀՀՇՆ 40-01.01- 2014** պահանջներին: Վարչական և կենցաղային շենքերի առանձին սենքերում կարող են տեղադրվել ջրի հաշվիչներ:

**142.** Կենցաղային և արտադրական կոյուղու ցանցը պետք է նախագծել առանձնացված: Ընդ որում հանրային սննդի սենքերի կենցաղային կոյուղու ցանցերը չեն կարող միավորվել վարչական և կենցաղային շենքերի կենցաղային կոյուղու ցանցերի հետ։

**143.** Կենցաղային սպասարկման կազմակերպությունների սենքերով չի թույլատրվում շենքի բնակելի մասը մատակարարող սառը և տաք ջրամատակարարման համակարգի (բաշխիչ մայրուղիների և կանգնակների) անցկացումը:

**5.7.2. Գազամատակարարում, ջեռուցում և օդափոխություն**

**144.** Վարչական շենքերի գազամատակարարման համակարգը պետք է նախագծել ՀՀՇՆ IV-12.03.01-04 պահանջներին համապատասխան:

**145.** Վարչական շենքերի և սենքերի ջեռուցման և օդափոխության համակարգերի նախագծման դեպքում անհրաժեշտ է ղեկավարվել ՀՀՇՆ IV-12.02.01-04 պահանջներին:

**146.** Սենքերում օդի նախագծային ջերմաստիճանը և օդափոխանակման հաճախականությունը տարվա ցուրտ ժամանակահատվածում պետք է ընդունել ըստ աղյուսակ 10-ի:

**Աղյուսակ 10**

|  |  |  |
| --- | --- | --- |
| **Սենքեր** | **Ջերմաստիճանը տարվա ցուրտ ժամանակահատվածում, °С** | **Հաճախականությունը 1 ժամում կամ օդափոխանակման ծավալը** **մ3/ժամ** |
| **Ներածում** | **արտածում** |
| **1** | **2** | **3** | **4** |
| 1. Նախասրահներ | 16 | 2 | - |
| 2. Ջեռուցվող անցումներ  | ոչ պակաս 6°С ջեռուցվող անցումներով միացող սենքերի օդի նախագծային ջերմաստիճանից | - | - |
| 3. Դրսի հագուստի հանդերձարաններ  | 16 | - | 1 |
| 4. Հանդերձարաններ բոլոր տեսակի հագուստների համատեղ պահպանմամբ՝ աշխատակիցների ոչ լրիվ զգեստափոխմամբ  | 18 | ցնցուղարանից արտածման փոխհատուցման հաշվարկով (բայց ոչ պակաս, քան 1 ժամ մեկանգամյա օդափոխանակումից) | - |
| 5. Հանդերձարաններ ցնցուղարաններին կից (նախացնցուղարաններ), ինչպես նաև աշխատակիցների լրիվ զգեստափոխմամբ  |  |  |  |
| 1) արտահագուստի հանդերձարաններ  | 23 | 5 | 5 |
| 2) հանդերձարաններ տնային (դրսի և տնային) հագուստի համար | 23 | ցնցուղարանից արտածման փոխհատուցման հաշվարկով (բայց ոչ պակաս, քան 1 ժամ մեկանգամյա օդափոխանակումից) | - |
| 6. Ցնցուղարաններ  | 25 | - | 75 մ3/ժամ 1 ցնցուղի ցանցի համար |
| 7. Զուգարաններ (սանհանգույցներ) | 16 |  | 50 մ3/ժամ 1 զուգարանակոնքի համար и 25 մ3/ժամ 1 միզարանի համար |
| 8. Լվացարաններ զուգարաններին կից  | 16 | - | 1 |
| 9. Ծխարաններ | 16 | - | 10 |
| 10. Հանգստի, ջեռուցման կամ հովացման սենքեր | 22 | 2 (բայց ոչ պակաս 30 մ3/ժամ 1 մարդու համար) | 3 |
| 11. Կանանց հիգիենայի սենքեր  | 23 | 2 | 2 |
| 12. Արտահագուստի նորոգման սենքեր | 16 | 2 | 3 |
| 13. Կոշիկի նորոգման սենքեր | 16 | 2 | 3 |
| 14. Վարչական՝ հասարակական կազմակերպությունների սենքեր, մ2. |  |  |  |
| 1) ոչ ավելի 36 | 18 | 1,5 | - |
| 2) 36 ավելի | 18 | ըստ հաշվարկի |
| 15. Արտահագուստի չորացման սենքեր  | տեխնոլոգիական պահանջների հաշվարկով 16-33°С սահմաններում | ըստ հաշվարկի |  |
| 16. Արտահագուստի ապահովման սենքեր  | 16 | Նույնը |  |

**147.** Օդափոխության արտածման և ներածման միասնական համակարգերով թույլատրվում է ապահովել բոլոր սենքերը, բացառությամբ կոնֆերանս-դահլիճների, հանրային սննդի սենքերի, կինոխցիկների և կուտակիչախցիկների, որոնցից յուրաքանչյուրի համար անհրաժեշտ է նախատեսել ներածման օդափոխության ինքնուրույն համակարգ: Ինքնուրույն արտածման օդափոխության համակարգեր պետք է նախատեսել նաև.

1) սանհանգույցներում և ծխարաններում,

2) աշխատանքային սենքերում, կաբինետներում և այլն,

3) հանրային սննդի կազմակերպությունների սենքերում,

4) արտադրական-տեխնիկական նշանակության և պահեստային սենքերում:

**5.7.3. Աղբահանություն**

**148.** Վարչական շենքերը կարող են հագեցած լինել աղբատարով, որը պարբերական մաքրման համար պետք է սարքավորված լինի լվացման, ախտահանման, ցայտաջրմուղ (սպրինկլերային) համակարգով։

**149.** Աղբատար խողովակը պետք է լինի օդաանթափանց և ձայնամեկուսացված շինարարական կառուցվածքներից: Նա չպետք է հարի ծառայողական (աշխատասենյակների) սենքերին։

**150.** Աղբահավաք խցիկը չի թույլատրվում տեղակայել մարդկանց մշտական ներկայության (աշխատասենյակների, սննդի, հանգստի, բուժկետերի սենքերի) կամ նրանց հարակից սենքերի տակ։

**151.** Աղբահավաք խցիկում ջրատարի ցանցի վրա պետք է տեղադրել սրսկիչ ցողացիրներ (սպրինկլերներ)։ Խցիկից ելքը պետք է լինի անմիջապես դուրս: Ելքի վրա պետք է նախատեսել ոչ դյուրավառ նյութերից հովհար։

**152.** Վարչական խոշոր՝ գիտական, գիտահետազոտական, փորձարարական, նախագծային կազմակերպություններում և այլն, ինչպես նաև բարձր սանիտարահիգիենիկ պահանջներով վարչական շենքերում պետք է նախատեսել փոշու հավաքման կենտրոնացված կամ համակցված վակուումային համակարգ:

**5.7.4. Բնական և արհեստական լուսավորություն**

**153.** Վարչական շենքերում պետք է նախատեսել էլեկտրասարքավորումներ, էլեկտրալուսավորություն, քաղաքային և բջջային հեռախոսակապի սարքեր, համացանցի (ինտերնետի) և հեռուստատեսության, էլեկտրամատակարարման (ցածր լարման ցանց՝ «Սպառողների էլեկտրատեղակայանքների տեխնիկական շահագործման կանոններ» տեխնիկական կանոնակարգի պահանջներին համապատասխան), հրդեհային ազդանշանման համակարգեր, տեխնիկական անվտանգության համակարգեր, ծխի և հեղեղման ազդարարման սարքեր և այլն՝ ըստ նախագծային լուծումների:

**154.** Անհրաժեշտության դեպքում համալիրները և առանձին կառուցված վարչական շենքերը կամ սենքերը կարող են սարքավորվել տեղական (ներքին) հեռախոսային կապի սարքերով, հեռուստատեսային, ինտերնետային, ձայնասփռման, ձայնի ուժեղացման ազդանշանային կայանքներով և այլն:

 **155.** Վարչական շենքերի էլեկտրատեխնիկական սարքերը պետք է նախագծել «Էլեկտրակայանքների շահագործման անվտանգության կանոններ» տեխնիկական կանոնակարգին համապատասխան:

**156.** Վարչական շենքերի շանթապաշտպանությունն իրականացնելիս պետք է հաշվի առնել «Էլեկտրական էներգիայի հաղորդաբաշխման վերաբերյալ» տեխնիկական կանոնակարգի պահանջները։

**5.8. ՇԵՆՔԵՐԻ ՄԱՏՉԵԼԻՈՒԹՅՈՒՆԸ**

**157.** Վարչական և կենցաղային շենքերի, սենքերի նախագծման և կառուցման ժամանակ պետք է ապահովել դրանց հասանելիությունը հաշմանդամություն ունեցող անձանց համար՝ համաձայն ՀՀՇՆ IV-11.07.01- և ՀՀԿՀ 23-101-2017 պահանջների:

**158.** Հետիոտնային անցումներում եզրաքարերի թեքահարթակները պետք է ամբողջությամբ տեղակայվեն հետիոտների համար նախատեսված գոտու սահմաններում և չպետք է դուրս գան երթևեկելի մաս:

**159.** Վարչական և կենցաղային շենքերի տարածքն անհրաժեշտ է բարեկարգել և առկա քայլուղիների, մայթերի և թեքահարթակների ծածկույթն իրականացնել համաձայն ՀՀՇՆ 30-02-2022 պահանջների:

**160.** Վարչական շենքեր նախագծելիս պետք է սակավաշարժ անձանց ազատ տեղաշարժի համար նախատեսել հատուկ սարքեր՝ շարժասանդուղքներ, վերհան սարքեր, բազրիքներ, վերելակներ, լուսային և ձայնային ազդանշանման համակարգեր, ուղեցույց-վահանակներ և այլն։ Վարչական շենքերի արտաքին և ներքին տարածքներում անհրաժեշտ է նախագծել նաև թեքահարթակներ, դռների հատուկ բացվածքներ, առանձնացված սանհանգույցներ՝ տղամարդկանց և կանանց համար: Շենքի շահագործման մատչելիության միջոցառումները պետք է իրականացվեն բոլոր հարկաբաժիններում:

**161.** Հաշմանդամություն ունեցող (սակավաշարժ) անձանց համար արտադրական կազմակերպությունների բոլոր կենցաղային շենքերում պետք է նախատեսել հորիզոնական, ուղղահայաց հետիոտնային և տրանսպորտային հաղորդակցուղիների համակարգ, ինչպես նաև հաշմանդամություն ունեցող աշխատակիցների կողմից դրանց օգտագործման հնարավորությունն ապահովող սարքավորումներ:

**162.** Վարչական շենքերի տարածքի հատակագծումը և դրա սարքավորումը պետք է ապահովի.

1) հետիոտնային շարժման հնարավորինս նվազագույն տարածություն (երկարաձգվածություն),

2) տարածքով տեղաշարժի անվտանգություն,

3) սակավաշարժ խմբերի տեղաշարժի ուղիների վրա խոչընդոտներ ստեղծող տարրերի բացակայություն:

**163.** Տեսողության խանգարումով անձանց համար վարչական շենքերի հատակագծումը պետք է առավելագույնս պարզ լինի այն հիշելու, տարածության մեջ հեշտ կողմնորոշվելու տեսանկյունից, հետիոտնային և տրանսպորտային ուղիները պետք է նախագծվեն ուղղանկյուն սխեմայով:

**164.** Տարածքում չի թույլատրվում տեղաշարժվելիս թիկնաթոռ-սայլակներից օգտվող սակավաշարժ խմբերի և տեսողության գործառույթների խանգարումով անձանց հետիոտնային ուղիների հատումը բեռնատար հոսքերի հետ:

**165.** Հետիոտնային ուղիների, մայթերի և թեքահարթակների թեքություններն ու ուրվաչափերը հաշմանդամություն ունեցող անձանց տեղաշարժման ուղիներում, ինչպես նաև այդ ուղիների անցուղիների հետ հատման մասերում պետք է ապահովեն թիկնաթոռ-սայլակների անվտանգ տեղաշարժը:

**166.** Հաշմանդամություն ունեցող անձանց համար աշխատատեղը պետք է կազմակերպվի համընդհանուր դիզայնի (ձևավորման-կահավորման, հագեցման) սկզբունքներին համապատասխան՝ պետք է ունենա հիմնական և օժանդակ հագեցվածություն, տեխնիկական և կազմակերպչական պարագաներ, որոնք ապահովում են աշխատատեղերի կազմակերպման դեպքում էրգոնոմիկ սկզբունքների իրականացումը և հաշվի են առնում անհատական հնարավորությունները, ինչպես նաև կոնկրետ անձանց սահմանափակ հնարավորությունները: Նպատակահարմար է կիրառել տարբեր մասնագիտությունների գծով հատուկ հարմարեցված աշխատատեղեր հաշմանդամություն ունեցող անձանց համար:

**167.** Աշխատատեղի կազմակերպումը, կահույքի բոլոր տարրերի, արտադրական սարքավորումների դիզայնը պետք է համապատասխանի աշխատակիցների մարդաչափական, ֆիզիոլոգիական և հոգեբանական առանձնահատկություններին, ինչպես նաև սահմանափակ հնարավորություններին, հաշվի առնելով.

1) շարժիչային ապարատի անատոմիական-մորֆոլոգիական բնութագրերը,

2) կառավարման մարմինների, աշխատանքի առարկաների, գործիքի ճանաչման հնարավորությունները,

3) կառավարող գործողությունների իրականացման ժամանակ շարժումների ճշգրտությունը, արագությունը և ամպլիտուդները,

4) գործիքների, աշխատանքի առարկաների բռնելու և տեղափոխելու հնարավորությունները (մատներով, դաստակով, ամբողջ ձեռքով, ոտնաթաթով, այդ թվում պրոթեզների և դրանց վրա աշխատանքային գլխիկների օգտագործմամբ),

5) կառավարող գործողությունների իրականացման ընթացքում ներդրվող ջանքերի մեծությունը:

**5.9. ՇՐՋԱԿԱ ՄԻՋԱՎԱՅՐԻ ՊԱՇՏՊԱՆՈՒԹՅՈՒՆ**

**168.** Վարչական շենքեր և շինություններ նախագծելիս պետք է հաշվի առնվեն շրջակա միջավայրի վրա թույլատրելի մարդածին ծանրաբեռնվածության նորմատիվները, նախատեսվեն շրջակա միջավայրի աղտոտումը կանխելու և վերացնելու միջոցառումներ, ինչպես նաև արտադրության և սպառման թափոնների տեղաբաշխման մեթոդներ, կիրառվեն ռեսուրսախնայող, սակավաթափոն, անթափոն և այլ լավագույն տեխնոլոգիաները, որոնք կնպաստեն շրջակա միջավայրի պահպանությանը և բնական միջավայրի վերականգնմանը:

**169.** Շրջակա միջավայրի վրա ուղղակի կամ անուղղակի բացասական ազդեցություն ենթադրող վարչական և կենցաղային շենքերի տեղակայումը, նախագծումը, շինարարությունը, վերակառուցումը, շահագործումը, ընդլայնումը, վերազինումը, արդիականացումը, կոնսերվացումն ու լուծարումը իրականացվում են <Շրջակա միջավայրի վրա ազդեցության գնահատման և փորձաքննության մասին> օրենքի պահանջներին և հաստատված նախագծային լուծումներին համապատասխան:

**170.** Վարչական շենքերը, սենքերը պետք է նախագծվեն այնպես, որ դրանց կառուցման և շահագործման ընթացքում շրջակա միջավայրի վրա բացասական ազդեցություն ունենալու սպառնալիք չառաջանա:

**171.** Վարչական շենքերի, շինությունների և սենքերի շահագործման ապահովումն իրականացվում է ՀՀ կառավարության 2015 թվականի մարտի 19-ի N596-Ն որոշմամբ հաստատված կարգով՝ նախագծային փաստաթղթերով նախատեսված շինարարական աշխատանքներն ու շրջակա միջավայրի պահպանության միջոցառումներն ամբողջ ծավալով ավարտելու (կատարելու) պայմանով:

**172.** Արտադրության և սպառման թափոնները, այդ թվում ռադիոակտիվ, ենթակա են հավաքման, օգտագործման, վնասազերծման, փոխադրման, պահպանման և թաղման, որոնց պայմանները և եղանակները պետք է անվտանգ լինեն շրջակա միջավայրի համար և իրականացվեն <Շրջակա միջավայրի վրա ազդեցության գնահատման և փորձաքննության մասին> օրենքի պահանջներին համապատասխան:

**6. ԷՆԵՐԳԱԽՆԱՅՈՂՈՒԹՅՈՒՆ ԵՎ ԲՆԱԿԱՆ ՌԵՍՈՒՐՍՆԵՐԻ ԱՐԴՅՈՒՆԱՎԵՏ ՕԳՏԱԳՈՐԾՈՒՄ**

**6.1. էՆԵՐԳԱՍՊԱՌՄԱՆ ԿՐՃԱՏՄԱՆ ՊԱՀԱՆՋՆԵՐ**

**173.** Վարչական շենքերի ինժեներական համակարգերը պետք է ունենան օդի ջերմաստիճանի ավտոմատ կամ մեխանիկական կարգավորում: Շենքի ջեռուցման համակարգերում պետք է օգտագործել միայն էներգաարդյունավետ սարքավորումներ: Համակարգերը պետք է սարքավորված լինեն ոչ աշխատանքային ժամերին պահանջվող ջերմային հոսքը նվազեցնելու համար: Սառը և տաք ջրի, էլեկտրաէներգիայի, գազի և ջերմության կենտրոնացված մատակարարման դեպքում պետք է տեղադրվեն էներգիայի, ջրի, գազի և այլն ծախսի հաշվառման սարքեր:

**174.** Վարչական շենքերը նախագծելիս պետք է հաշվի առնել ՀՀՇՆ 24-01-2016 պահանջները: Դրանք պետք է նախագծվեն այնպես, որ շենքի էներգետիկ ծախսը հասցվի հնարավոր նվազագույնի:

**175.** Լուսավորման համակարգի արդյունավետ օգտագործումը պետք է կատարվի համապատասխան հարաչափերի ստեղծման միջոցով, ինչպիսիք են առաստաղի, պատուհանների բարձրությունը, սենքի մակերևույթի գույնը և արտացոլման ունակությունը:

**176.** Սենքի լուսավորության համար պետք է ղեկավարվել ՀՀՇՆ 22-03- 2017 պահանջներով՝ նախատեսելով էներգախնայող լամպեր, լուսատուներ, համակարգեր:

**177.** էլեկտրաէներգիայի ծախսի նվազեցման համար անհրաժեշտ է օգտագործել էներգաարդյունավետության բարձր դաս ունեցող սարքավորումներ:

 **178.** Վարչական շենքերում էներգախնայողության և էներգաարդյունավետության համակարգերը պետք է համապատասխանեն «Նոր կառուցվող բնակելի բազմաբնակարան շենքերում, ինչպես նաև պետական միջոցների հաշվին կառուցվող (վերակառուցվող, նորոգվող) օբյեկտներում էներգախնայողության և էներգաարդյունավետության» տեխնիկական կանոնակարգի պահանջներին, հաշվի առնելով այն բնակլիմայական պայմանները, շենքերում ներքին միկրոկլիմայի պահանջները և ծախսարդյունավետությունը, որոնք պետք է պահպանվեն նախագծման, կառուցապատման և շահագործման ընդունման փուլերում՝ նպատակ ունենալով նաև սահմանափակել շրջակա միջավայրի վնասակար նյութերի և ջերմոցային գազերի արտանետումները։

**6.2. ԲՆԱԿԱՆ ՌԵՍՈՒՐՍՆԵՐԻ ԱՐԴՅՈՒՆԱՎԵՏ ՕԳՏԱԳՈՐԾՈՒՄ**

**179.** Վարչական շենքերը պետք է նախագծվեն, կառուցվեն (վերակառուցվեն, հիմնանորոգվեն, վերազինվեն, ընդլայնվեն, արդիականացվեն) և շահագործվեն այնպես, որ բացառվի բնական պաշարների ոչ արդյունավետ ծախսը։

**180.** Տարածքները նախագծելիս պետք է նվազագույնի հասցնել բուսականության հատման գոտիները։

**181.** Տնտեսական կարիքների համար պետք է օգտագործել երկրորդային, մաքրված ջուր:

**182.** Բուսականությունը հեղեղային ջրով ոռոգելու դեպքում թույլատրվում է նախատեսել ջրամբար: